Urduñako espetxe frankistako hogeita hamar presoren gorpuzkiak aurkitu dituzte herriko hilerrian

Aranzadi zientzia elkartea ari da gorpuzkiak lurpetik ateratzen. Gogora institutua biktimen senideekin harremanetan jarri da.

Urduñako hilerrian (Bizkaia) garai bateko espetxe frankistaren hogeita hamar bat biktimaren gorpuzkiak aurkitu ditu Aranzadi zientzia elkarteak. Desobiratze lanak egiten ari da, Eusko Jaurlaritzaren ‘Gerra Zibileko desagertuen bilaketa’ programaren barruan. Igandera arte luzatuko ditu lanak.

Biktimen senideekin jarri da harremanetan Gogora institutua, lurpetik ateratzeko lanetan egindako aurrerapenen eta aurrerantzean egin daitezkeen identifikazio lanen berri emateko.

Ez da Urduñan gorpuzkiak aurkitzen dituzten lehenengo aldia. Izan ere, 2014an, Urduñako Espetxe Zentralean hil ziren hamalau pertsonaren gorpuzkiak atera zituen lurpetik Aranzadik. Ustez, 1941eko otsaila eta ekaina bitartean hil ziren. Ordutik egindako ikerketa lanen arabera, beste lurperatze gune batzuk egon zitezkeela pentsatu zuen elkarteak. Eta hori konfirmatu du aurkikuntza berriak.

Beatriz Artolazabal Berdintasun, Justizia eta Gizarte Politiketako sailburua Urduñara bertaratuko da larunbatean.


Hainbat domina eta emaitza politak Arrasate Atletikoko atleten eskutik

Gipuzkoako txapelketan izan dira Arrasate Atletiko Taldeko kideak joan den aste bukaeran eta domina bi eskuratuta itzuli ziren. Horrez gain, emaitza politak eskuratu dituzte

Maia Etxebarria aretxabaletarraren emaitzak nabarmendu gura izan dituzte Arrasate Atletiko Taldeko kideek: "400 metroko lasterketan minutu batetik jaistea lortu duen Arrasateko taldeko hirugarren atleta da eta marka horrekin estatuko rankingeko hogeigarren postuan jarri da".

200 metrotako lasterketan egindako marka ere ez da nolanahikoa: "Arrasateko atleta batek egindako bigarren markarik onena da; Matilde Garaik bakarrik du hobea orain artean. Estatuko rankingean 29. postuan jarri da".

Hona hemen Anoetan jokatutako Gipuzkoako txapelketako emaitzak:

200 metroko lasterketa:

Maia Etxebarria 25,81

Ane del Fresno 27,41

Eider Amurrio 27,40

Danel Ruiz 23,42

Markel Errasti 25,24

Oihan Zulueta 23,40

Asier Bueno 24,97

Ander Otero 23,70

Pertika-jauzia:

Unai Iturbe 3,55 metro

Aimar Uribetxebarria 3,10 metro

300 metroko lasterketa:

Ane Lopez 47,06

1.000 metroko lasterketa:

Siro Etxebarria 2.49,85

Lader Lanzos 2.51,67

800 metroko lasterketa:

Eñaut Betegi 2.09,79

Iñaki Etxeberria 2.34,09

Lorea Xiang Cancelo 2.40,97 –brontzezko domina–

3.000 metroko lasterketa:

Olatz Martinez 12.54,24 –brontzezko domina–

Parte-hartze libreko probak Ordizian:

100 metroko lasterketa:

Ane del Fresno 12,79

Ane Lopez 13,78

Eider Amurrio

Oihan Zulueta 11,24

Iker Menor 11,79

Ander Otero 11,43

Danel Ruiz 11,54

1.500 metroko lasterketa oztopoekin:

Lander Lanzos 4.56,80

2.000 metroko lasterketa oztopoekin:

Lander Lanzos 7.09,92

400 metroko lasterketa:

Ainara Lopez 1.02,03

Maia Etxebarria 58,47

Lorea Xiang Cancelo 1.06,02

June Kortazar 1.06,02

Asier Bueno 55,03

Eñaut Betegi 55,23

Maialen Axpe Madrilen onena

Bestetik, domekan, emakumezko kluben arteko ligari bukaera eman zioten Vallermoson (Madril) jokatutako txapelketarekin. Maialen Axpe arrasatearra izan zen bertan, Atletiko San Sebastian klubeko kidea, eta 4,55 metroko altuera pasatzea lortu zuen. Denboraldiko estatuko markarik onena izan da eta txapelketetako errekorra.


Bermeoko musika astea martxan da larunbata bitarte


'Me he tragado un extraterrestre' filma

Haurrentzako emanaldia. Sarrerek 4 euro balio dute.


Urnietan kasu positibo bat, eta gainerako udalerrietan positiborik ez da izan

Aduna eta Zizurkil eremu gorritik irten dira, eta bi heerri horiekin batera Andoain, Villabona, Larraul eta Asteasu udalerrietan ez da kasu positiborik agertu.

Atzo, 13.820 test diagnostiko egin ziren, eta, haietatik, 684 positiboak izan ziren. Lurraldeen arabera, 100 kasu zenbatu dira Araban, 386 Bizkaian eta 187 Gipuzkoan; 11 gehiago Euskaditik kanpo bizi diren pertsonetan.

Ospitaleen egoera dela eta, COVIDaren ondorioz 70 pertsona ospitaleratu ziren atzo, eta COVIDa duten 167 pertsona ZIUn daude.

Gaurko nabarmenenak:

684 kasu berrirekin, Euskadin aspaldiko positibotasun baxuena eman da: 4,9.

Birsorkuntza tasak koska bat behera egin du, 0,83raino.

Ospitaleratze datuak hoebetzen ari badira ere, UCI-ZIUko presioa oraindik handia da.

Kutsatze kasuak otsailaren 8tik 14ra:

Kutsatze kasuak otsailaren 1etik aurrera:


Ikastaroei eta sormenari buruzko bilera berezia egingo dute Zarautzen hilaren 26an

Urria erdialdean ekin zien Zarauzko Kultur Mahaiak bilerei, eta bertan azpibatzordeez gain beste bilgune batzuk sortzearen beharra ikusi zuten. Hala, hiru bilgune sortu zituzten: kultura azpiegiturak eta Modelo aretoaren etorkizuna; musika eskola eta musika eta ikastaroak eta sormena. Bilgune bakoitzaren inguruan bizpahiru bilera ere egitea adostu zuten. Zentzu horretan, datorren astelehenean egingo dute ikastaroei eta sormenari buruzko bilgunearen lehenbiziko bilera. Hausnarketarako hainbat gai daudela nabarmendu dute. Batetik, ikastaroak nork—Zarauzko Udaleko Kultura sailak, Hesolak, Artezaleak taldeak, etab.— antolatu behar dituen . Bestetik, Zarautzen zer-nolako ikastaroak antolatu beharko liratekeen. Halaber, sormenereako guneen inguruan ere hausnartu beharra dute. Zentzu horretan, "hausnarketa sakona eta eraginkorra behar" dela diote. Sormenerako guneak eta erakusketa aretoak, publikoak zein pribatuak, nola koordinatu ere eztabaidatuko dute. Baina, batez ere, kulturarekin eta sormenarekin lotutako ikastaroen eskaintza arautzea da "erronka". Eta baita kultur ikastaroak arautzea ere. Horretarako, urtero ikastaro eskaintza jasotzeko deialdia zabaltzea da asmoa, ondoren horiek antolatu, nork emango dituen eta lekuak zehazteko. Hori "ahalik eta modu antolatuenean eta adostuenean" egiteko, eragileekkin bilera berezia egingo dute datorren astelehenean, hilaren 26an. 18:00etan hasiko dute Etxezabalan.


Lagun Onak-Somorrostro Youtuben ikusteko aukera

16:30ean hasiko da norgehiagoka, eta Lagun Onaken Youtubeko kanalean ikusi ahal izango da.

Lagun Onaken gizonen talde nagusiak Somorrostroren aurkako partida du gaur arratsaldean etxean, Garmendipe futbol zelaian. 16:30ean hasiko da Hirugarren Mailako neurketa, eta streaming bidez ikusteko aukera izango dute zaleek, Youtubeko kanal honetan


"Bidenik ez du sinpatiarik eragiten baina Trump baino hobea da askorentzat"

Estatu Batuetan bizi den euskaldun batekin berriketalditxoa egin dugu hauteskunde garaia nola bizi den konta diezagun. Gaurkoan, Maider Lehr elgoibartarra izan dugu.

Bi aste falta dira Amerikako Estatu Batuetan hauteskundeak izateko, eta, asteartero ohi dugunez Estatu Batuetan bizi den euskaldun batekin egin dugu berriketalditxoa 'Faktoria'n, hauteskunde garaia nola bizi den konta diezagun. Gaurkoan, Maider Lehr (Elgoibar, 1978) izan dugu gonbidatu. Software ingenieritzan aritzen da lanean, eta AEBn 12 urte daramatza: lehenengo Portlanden 6 urtez eta, ondoren, beste 6 urte daramatza Boulder hirian Coloradon; Bostonen hiru hilabete eta bi uda Baltimoren ere egin zituen. Hiri nahikoa progresistetan bizi izan da bera, eta beraz, demokraten aldekoak dira batik bat. Bere inguruan herri txikiagoak dira Trumpen aldekoak. Biden, hautagai demokrata izanagatik ere, "oso kontserbadorea" dela esan digu, eta ez duela "sinpatia handirik eragiten, baina Trump baino hobea" dela jendearentzat. Hauteskundeetan zer gertatuko den ez dagoela jakiterik dio, duela lau urte ere ez baitzen espero Trumpek irabazterik. Adierazi du askok diotela hauteskunde gauean istiluak egong direla, baina, edonola ere, "hurrengo egunean denok lanera" joan beharko dutela azpimarratu du.


Eliza zena, gune soziokulturala

Pasiotarrek eta Urretxuko Udalak sinatu zuten hitzarmenean jasota dagoen moduan, Lurdesko Amaren eliza udalaren eskuetara pasa da. Eliza, desakralizatu ondoren, gune soziolkultural bilakatu da. Urretxuko Udalak herritarren esku jarri du eta dagoeneko erabilpena ematen ari zaio: Urretxu-Zumarraga ikastolako ikasleek bertan egiten dute jolastordua eguraldi txarra egiten duenean, ZU Dantzaz taldeak bertan entseatzen du, Bi-Tartean merkatari elkarteak bertan egin zuen Ber4 kanpainaren amaiera ekitaldia eta ikastolako 2. DBHko ikasleek bigarren eskuko azoka egin zuten bertan joan zen ostiralean.Erabiltzaileak, pozikErabiltzaileak gustura ageri dira Pagoeta auzoko gune soziokultural berriarekin. «Tokia oso ondo dago. Metro asko ditu. Oihartzuna sortzen da, baina udala arazo hori konpontzeko lan egiten ari da», aipatu du ZU Dantzaz taldeko Luis Mari Arrietak.Berarentzat oso toki berezia da, bere familiaren baserria elizaren aurrean baitzegoen eta pasiotarrekin harreman estua izan baitzuten. «Pasiotarrek kulturaren alde lan egin zuten eta poztekoa da beraien eliza zen eraikina kultur ekitaldietarako erabiltzea».Maialen Fidalgo zinegotziak herriko elkarteak eraikina erabiltzera animatu ditu. «Egokitzapena oraindik ez dago erabat bukatuta, soinu arazoak konpontzea falta baita. Baina eraikina dagoeneko erabilgarri dago. Gune soziokulturala erabili nahi duten herriko elkarteak udalarekin harremanetan jarri behar dira eta hori egitera animatzen ditut».Gune soziokultural berriak aukera asko eskaintzen dituela gogoratu du. «Haurrek jolastordurako erabiltzen dute, ZU Dantzaz taldekoek dantza egiteko, Bi-Tartean merkatari elkarteak festa bat egin zuen bertan, ikastolako ikasleek azoka bat egin zuen… Aukera asko ematen ditu».


Irulegiko Eskuak leku berezia izango du 21. Arkeologia Jardunaldietan

Gaur hasi eta ostiralera bitarte egingo dituzte topaketak, Donostiako San Telmo museoan. Hitzaldietan hainbat gai jorratuko dituzte


Euskal Ligako taldeak ezin izan zuen Udapa Jatorkide Senior garaitu

Euskal Ligako Ostadar Boleibola taldeak hitzordu zailei aurre egin behar izan die bigarren itzuliko lehen bi jardunaldietan. Sailkapeneko lehen postuetan dauden bi talde izan ditu aurrez aurre eta talde urdin-beltzak gogor lan egin arren, aurkarien esperientzia gailendu da

Hilaren 21ean Sestaon – laugarren sailkatua – eman zion hasiera Ostadarrek denboraldiko bigarren zatiari. Neurketaren bigarren seta ederki borrokatu zuten Lasarte-Oriako taldearen jokalariek. Alabaina, joko horrek ihes egin eta 3-0 (25-16, 25-23 eta 25-13) galdu zuen norgehiagoka.

Urtarrileko azken jardunaldian, berriz, Udapa Jatorkide Senior taldearen bisita jaso zuen Maialen Chourraut kiroldegian.

Talde urdin-beltzak Ligako hirugarren taldearen aurka neurtu zituen indarrak eta ezin izan zuen garaipena erdietsi. Gasteiztarrak nagusi izan ziren (13-25, 19-25 eta 15-25).

Urte gogorra izaten ari da taldearentzat emaitzei dagokionez; neurketa bakarra irabazi du. Eta sailkapeneko azken aurreko postuan dago.

Hala ere, Euskal Ligako taldearen lehen urtea izanik, mailara egokitu eta esperientzia biltzen ari dira jokalariak.

Hurrengo hitzordua Donostian izango du hilaren 4an, Bera Bera Butz taldearen aurka. Joaneko neurketa berdindua izan zen (2-3) eta oraingoan ere, lehia estua izatea aurreikusten da.


Guztira hamabi gazte atxilotu dituzte Zornotzako jipoiaren harira

Gaur adin txikiko bat eta adin nagusiko bat atxilotu dituzte. Dagoeneko hamabi pertsona eraman dituzte polizia etxera. Biktimak larri jarraitzen du Gurutzetako erietxean.

Dagoeneko hamabi pertsona atxilotu dituzte uztailaren 25ean Zornotzako (Bizkaia) parke batean gazte bat jipoitzea leporatuta. Eusko Jaurlaritzako Segurtasun Sailak esan duenez, beste adin txikiko bat eta adin nagusiko bat atxilotu dituzte erasoarekin lotura izan dezaketelakoan.

Igandean Guardia Zibilak mutil bat atxilotu zuen Medina de Pomarren (Espainia), Zornotzako (Bizkaia) erasoarekin lotura duelakoan. Ertzaintzaren esku utzi zuen, eta, Durangoko Auzitegian deklarazioa entzun ostean, espetxeratzeko agindu zuen epaileak. Atxilo hartutako hamargarrena zen.

Joan den astean, erasoan parte hartzea egotzita atxilotutako zortzi mutiletatik hiru iragan ziren epailearen aurretik Durangoko auzitegian; adin nagusikoak hirurak. Bi espetxeratzeko agindu zuen epaileak, eta hirugarrena aske geratu zen, baina hilean behin epaitegira joateko aginduarekin.

Erasoa jasan zuen 23 urteko mutila Gurutzetako ospitalera eraman zuten (Barakaldo, Bizkaia), eta ordutik egonkor dago, baina oso larri. Eman zizkioten kolpeengatik konortea galduta eraman zuten erietxera.

Erasotzaileek, gainera, grabatu egin zuten jipoia, eta bideoa sare sozialetan zabaldu zuten; irudietan, ikus daiteke herriko beste zenbait tokitan ere istiluak sortu zituztela.


Imanol Lopezek partida jokatuko du Gernikako Jai Alai frontoian, astelehenean

18:00etan hasiko da partida. Lopezek eta Alex Hormaetxeak Mikel Egiguren eta Gotzon Enbilen aurka jokatuko dute.

Imanol Lopez zesta puntako pilotaria (Gorka Zabaleta) Imanol Lopezek Gernikan jokatuko du urriko azken asteleheneko jaialdian. Bi urte Euskal Herrian jokatu gabe egon ostean, Alex Hormaetxearekin bikote izango da Jai Alai frontoian, 18:00etan hasiko den partidan. Aurrean, Mikel Egiguren eta Gotzon Enbil izango dituzte. Imanol Lopez Miamiko Jai Alain ibili izan zen zortzi urtean, eta munduko atzelaririk onenetarikotzat hartu izan dute. Pasa den ekainean, ordea, Miami utzi eta Mexikora joan zen bizitzera, kirol profesionala albo batera utziz. Ordutik Madrilen jokatutako saria besterik ez du jokatu. Txapeldun izan zen orduan. Orain, Lopezek berak Jai Alai News atariari azaldu dionez, astelehenekoan Egiguren eta Enbil dira irabazteko faboritoak. "Pozik nago etxean jokatuko dudalako. Euskal Herrian jaio nintzen eta han ikas nuen zestan jokatzen. Bertan egin nuen debuta, jokalari bezala disfrutatu nuen eta pertsona bezala hazi nintzen. Etxera bueltatzea beti da atsegina, eta Gernikako azken astelehenean jokatzeko aukera izada atseginagoa izango da", esan du Lopezek.


Rufi Arretxeri aitortza, hunkigarria eta jendetsua

Bizi oso bat zuri-gorriz egin duelako, omenaldia egin zioten Rufi Arretxe antxotarrari larunbat arratsaldean Jesus Mari Zamora futbol zelaian, Don Boscon. Pasaia Kirol Elkartearen beteranoen taldea aurkezteko baliatu zuten, gainera, eguna: Realeko beteranoen kontrako partida jokatu zuten. Emaitza gutxienekoa izan zen (nabarmen galdu zuten antxotarrek), egunaren muina Arretxe omentzea izan zelako.

Partida hasierako talde argazkia, erdian (zutik) Rufi Arretxe dela

Molinao auzoan jaioa, gazte-gazte joan zen lanera Arretxe Antxora, Pasayako izeneko autoen garajera. Barrutira etortzearekin batera, Pasaia KEren hainbat sekziotan laguntzen hasi zen 66 urte beteko dituen kideak: txirrindularitza arloan, eskubaloikoan, autokros eta motokros lehien antolaketan… Ondorenean hasi zen futboleko taldean laguntzen, bertan urte luzez delegatu eta utillero izanik. Beti zegoen jokalariak laguntzeko prest, haien jokatzeko gaiak, botak batez ere, txukun-txukun mantentzeko lanean. Milaka izan dira haren eskuetatik pasatako futbol oinetakoak, takoak aldatzeko, garbitzeko, dena puntuan izateko. “Milaka izan dira landu ditudan botak”, adierazi zuen larunbateko omenaldian. “Mila esker denei!”, esan zuen.

Partida hasi aurreko omenaldian Pasaia KEren partetik banderina (beteranoen kapitain Juan Luis Crespok emana), elastikoa eta plaka jaso zituen. Realeko beteranoek ere oroigarria eman zioten, Enri Irazoki kapitain oiartzuarraren eskutik. Ohorezko agurra ere ez zen falta izan. Nola ez, ondoren, ohorezko sakea egin eta talde argazkia atera zuten lehia hasi aurretik.

Jendetza bildu zen Jesus Mari Zamoran. Denek gozatu zuten Pasaia KEren eta Realaren beteranoek egindakoarekin. Arratsalde biribila izan zen, ondoren, luntxarekin biribildu zena.

Jardueraren argazki galera zabala ikusteko, joan hona.


«Eredu izan behar dugu lurralde orekan eta kohesio sozialean»

Ardatz «soziala, ekologista eta feminista» dituen programa batekin aurkeztu da Rodriguez Arabako ahaldungai nagusirako.


Zarauzko Udal Gobernuari TAO aldatzeko proposamena atzera botatzeko eskatu dio EH Bilduk

Udal Gobernuak onartu dituen aldaketekin "autoen erabilera sustatuko" litzatekeela uste du Zarauzko EH Bilduk. Ordenantza berriak "mugikortasun jasangarriaren ikuspegia alde batera uzten" duela salatu du, eta dei egin die herritarrei udaletxean "alegazioak aurkeztera".

Zarauzko Udalbatzak urtarrilean eman zion hasierako onespena TAO sisteman zenbait aldaketa egiteko proposamenari. Alde bozkatu zuen Udal Gobernuak (EAJ eta PSE-EE), baina aurka agertu ziren EH Bildu eta Podemos Equo-Berdeak. EH Bilduk "kezka" adierazi du onetsi berri diren aldaketak direla-eta. Uste du "presioa handituko" litzatekeela 1. gunetik gertu egongo diren 2. guneko auzoetako aparkalekuetan eta, gainera, "autoaren erabilera sustatuko" lukeela, besteak beste, "trafikoa handituz eta mugitzeko modu jasangarriagoei traba eginez".

"Aparkalekuen arazoa konpontzeaz gain", TAO sistemak "ibilgailuen erabilera arduratsua eta jasangarria bultzatu" beharko lukeela ere azaldu du EH Bilduk, baina uste du ordenantza aldaketak ez duela "bigarren ikuspegi hori kontuan hartzen". Hortaz, aurreikusi du "mugikortasun jasangarriaren helburua lortzeko eraginkortasuna galduko" lukeela TAO sistemak, eta "atzerapauso nabarmen bat" izango litzatekeela "herritarren ohiturei" dagokienez.

EH Bilduko kideek, beraz, ondorioztatu dute "mugikortasunaren helburu nagusiak alde batera uzten" dituela Udal Gobernuak onetsi duen ordenantza berriak, eta "auto erabiltzaileei gustua ematea bakarrik" bilatzen duela.

Parte hartze prozesua

Bestalde, salatu dute modu horretako "aldaketa esanguratsu batek bere prozedura bete" beharko lukeela. Hortaz, Udal Gobernuari eskatu diote "herritarren iritziak jasotzeko parte hartze prozesu bat abiatzeko", bai orain indarrean sartuko liratekeen aldaketen inguruan, bai aurrerantzean auzi honen inguruko erabakiak hartzeko. Azaldu dute, izatez, hala agintzen duela "administrazio publikoko prozedurari buruzko urriaren 1eko 39/2015eko 133. artikuluak".

Bitartean, "mugikortasun jasangarriaren ikuspegia alde batera ez uzteko" eta ordenantza aldatzeko proposamena atzera botatzeko eskatu diete Udal Gobernuko kideei. Aldi berean, dei egin diete "herritar guztiei" udaletxean "alegazioak aurkeztera".


Elkarrekin Donostiak tasa turistikoaren ekimenik eza leporatu dio Goiari

Elkarrekin Donostiak Eneko Goiari gogorarazi dio bi legegintzaldi daramatzala tasa turistikoaren gaiari buruz ezer ez egin gabe. Elkarrekin Donostiaren zinegotzia den Haizea Garaik adierazi du EAJ eta PSE-EE alderdiek osatzen duten gobernuak ezkerreko alderdiak uztailaren 21eko osoko bilkuran aurkeztu zuen mozioaren aurka bozkatu zuela. Mozio horrek defendatzen zuen beharrezkoa zela tasa turistiko bat ezartzea tresna fiskal gisa, donostiar guztien oinarrizko beharrei erantzuteko baliabideen bidezko birbanaketa lortzeko. Garaik adierazi duenez, “hirian tasa turistiko bat ezartzeko proposamena aurreko 2015-2019 legegintzalditik abiatzen da, eta, zehazki, aurretik dugun koalizioaren ekimena da, Irabazi Donostia taldearena -Ezker Anitza-IUk eta Equo Berdeak-. Harrezkero, behin eta berriz horretan txertatu dugu, eta Goiaren gobernuak ez duela aurrera egiteko inolako borondaterik izan ikusi dugu. Izan ere, 2019ko apirilean lortu genuen udalbatzak Eusko Jaurlaritzari eskatzea legezko tresna bat onar zezala, udalak tasa turistiko bat aplikatu eta udal-kutxetan sartu ahal izan zezan, baina 4 urte hauetan ez da ezer egin”.

Mozioa aurkeztu zenean, Garaik nabarmendu zuen turismoa murrizteko plan bat jarri behar zela abian, eta udalak turismoa sustatzeko dirua erabiltzeari utzi beharko liokeela: “Turismoak hiriko bizitzan duen eragina izugarria da, eta horren adibide argia da etxebizitzaren eta oinarrizko produktuen prezioen igoera, hondakinen sorrera handiagoa, mugikortasunaren hazkundea edo natura-ingurunearen suntsipena, turismoarekin zuzeneko lotura duten jarduerak garatzeko planifikatutako proiektuen bidez eta, ondorioz, larrialdi klimatikoko egoeran”, gogorarazi du zinegotziak. Bestalde, Elkarrekin Donostiak hirigintzaren ikuspegitik beste neurri batzuk hartu behar direla uste du, adibidez, bestelako ostatu turistikoak irekitzeko lizentzien luzapena ezartzea “hotel-plazen gehiegizko ugaritzea geldiarazteko”, eta espazio berriak kolonizatzea eta berdeguneak galtzea dakarten hirigintza-proiektuak geldiaraztea. Azkenik, Elkarrekin Donostiako zinegotziaren esanetan, “turismo-tasa bat aplikatzeko neurriez gain, epe luzerako proposamenekin bakarrik lortuko dugu norabidea aldatzea” eta gehitu du baliabide ekonomiko eta sozialak larrialdi klimatikoari eta krisi globalari aurre egiteko politiken zerbitzura jarri beharko liratekeela.


Igeriketako hogei gaztetxo Saloun izan dira entrenatzen

Pandemia hasi baino lehen egin zuten horrelako lehenengo irteera, eta aurten errepikatu egin dute. Goizetan igerilekuan entrenatu dute eta arratsaldetan arlo fisikoa landu dute.

DBH-2 eta batxilergoko bigarren maila arteko hogei igerilari Saloun izan dira Pazkoa astean, entrenatzen. Pandemia hasi baino lehen egin zuten horrelako lehenengo irteera, eta aurten errepikatu egin dute. Goizetan Salouko udal igerilekuan egin dituzte entrenamendu saioak eta arratsaldeetan arlo fisikoa landu dute. Ezagutza jolasak ere egin dituzte, elkarren artean hobeto ezagutzeko, eta Josune Odriozola entrenatzaileak guztiz positibotzat jo du esperientzia: "Ikusten da garapena izan dutela igerilariek, eta euren arteko taldea sendotzeko ere balio izan du irteerak". Aisialdian, Port Aventuran ere izan ziren.


Neurri zorrotzagoak, pandemiak eragin handiena duen hirietan

Murrizketak iragarri ditu Espainiako Gobernuak, 100.000 biztanletik gorako hirietarako. Hegoaldean antzemandako positiboen erdiak, Nafarroan. Kezka azaldu du Txibitek


Hasiera txukuna

Txirrindulari Elkarteak hasi du 2022ko errepideko denboraldia. Eibarren abiatu dute juniorrek sasoia eta LAU bakarrik izan arren, ausardiaz eta konplexurik gabe lehiatu dute lasterketa, hamabi edo hamasei kide dituzten taldeen aurka.

Lasterketak bi zati izan zituen: Eibar eta Markina artekoa, eta Markina-San Migel-Eibar artekoa. Ihesaldiak eta erasoak ez ziren falta izan lehen zatian, baina San Migelek eman zuen epaia. Donostialdeko Iruki taldeko Yago Agirre izan zen irabazlea Eibarren. Talde honek hamabi txirrindulari errepideratu zituen, beraz talde lan ona eginez ederki defendatu zuten hautagaitza; hamasei kide ditu Limousin tolosaldeko ekipoak.

Viveros San Anton-Exclusivas Marduko ziklistak saiatu ziren erasoak kontrolatzen, baina denei aurre egitea zaila. San Migel igotzen hasitakoan pelotoiko erritmoa bizitu ere bai, baina gero ordaindu egin zuten. Helmugan onena Eneko Aranguren izan zen; 18. sailkatu zen irabazlearengandik 40 segundora; Adur Tapia 24. (50 segundora), Andde Etxaniz 52. eta Mattin Salegi 55. (bi minutu eta 40 segundora). 131 txirrindulari izan ziren irteeran, 85ek lortu zuten lasterketa bukatzea. Taldeka 21 talde parte hartzaileetatik, zortzigarren sailkatu zen Viveros San Anton-Exclusivas Mardu. Datorren igande arratsaldean Errenterian izango dute lasterketa juniorrek.

Larunbatean, berriz, kadeteek izango dut estreinua. Beasaingo lasterketak neurtuko ditu kadeteen gogo eta indarrak. Lasterketak, amaieran, Olaberriako igoera tentea du eta bertan hautsiko da lasterketa. Parte hartze handia espero da: ez da 200dik aparte ibiliko izena emandakoen zerrenda. Viveros San Anton-Exclusivas Marduk lau kadete ditu denboraldi honetarako, eta lau horietatik bakarra da bigarren urtekoa, Lizar Tolosa; beste hirurak lehen urtekoak dira: Danel Beristain, Beñat Sainz eta Iker Eizagirre.

Aitor Agirre protagonista lehen karreran

Zumaian hasi da ohi denez Hego Euskal Herriko afizionatuen denboraldia eta bertan estreinatu du maila Aitor Agirre zumaiarrak. Laboral Kutxako ziklista gazteak lasterketa bikaina borobildu zuen, podiuma zapalduz gainera, taldekako sailkapena irabazi baizuten.

Aitor Agirre eguneko ihesaldian sartu zen eta ihesaldiak eman beharrekoak eman ostean lehen multzoan helmugaratzea lortu zuen. 181 txirrindulari izan ziren parte hartzen eta Aitor Agirrek 23. sailkatzea lortu zuen. Ez da batere hasiera txarra, ezta Euskaldun torneoari estreinu txarra ere. Laboral Kutxako zuzendaritzak oraindik ere ez dio zehaztu egutegia, baina bitartean entrenamenduetan bere pedal kolpea hobetzeko lanean segiko du zumaiarrak.


Aldaketak egingo dituzte hiriko abiadura mugatzeko araudian

Bideen abiadura mugatuz hirietan gertatzen diren ezbeharren kopurua murrizteko helburuarekin, hirietan ibilgailuen abiadura maximoa orduko 30 kilometrora mugatzeko Errege Dekretua bultzatu zuen iazko azaroan Espainiako Trafiko Zuzendaritzak. Donostiako Udalak dekretu horren arauak bete zituen maiatzaren 11n, Donostia «30 hiria» bihurtuz. Horrela, hiriko bide gehienetan abiadura muga orduko 10 eta 30 kilometro bitartekoa da ordutik.

Hala ere, ez dira muga hori gainditzeagatik isunak jartzen, oraindik ez dituztelako seinale guztiak jarri. “Azkar ari dira lanean. Seinale solteren bat falta da, baina ez dago ardatz nagusirik seinalerik gabe. Hiriaren sarrera nagusietan bakarrik jartzen dira halakoak, eta barruan salbuespenak adierazten dira”. Udalaren aurreikuspenen arabera, astebete edo bi aste barru egongo dira seinale guztiak jarrita, eta orduan hasiko dira isunak jartzen. Abidura mugan aldaketarik jasan ez duten bideetan, ordea, ohiko kontrolak egiten eta isunak jartzen jarraituko dute, baita radarrak jartzen ere.

Aldaketak araudian

Abiadura muga orduko 30 kilometrora murriztu izanak eragina izan du ekialdeko auzoetatik pasatzen diren ibilbide luzeko Dbusen linea batzuetan, mantsoago joan behar direnez, ordutegiak betetzeko arazoak izaten ari baitira.

Horregatik, udalak zenbait aldaketa egingo ditu araudian –oraindik ez dira indarrean sartu–, autobusentzako eragozpenak saihesteko helburuarekin: “Udalak eraginak aztertzen jarraitzen du. Hasieratik adierazi zen zerbitzua babesteko egokitzapenak egingo zirela eta horretan ari dira. Horregatik ari dira aldaketak aztertzen eta egiten”, azaldu dute udaleko iturriek.

Herreran, esaterako, abidura muga orduko 30 kilometrotik 40ra igoko dute Euskotrenen geltokitik Renferen geltokiraino, eta gauza bera egingo dute Txingurri pasealekuan. Peruene kaleko abiadura maximoa ere orduko 40 kilometrokoa izango da, Txingurrirekin lotzen den gunean.

Altzako Casares pasealekuan, aspalditik zegoen ezarrita orduko 30 kilometroko abidura muga, baina araua ez zenez betetzen, orduko 40 kilometrora joan daiteke orain, nahiz eta bihurguneetan abiadura muga ez den 30 kilometroetatik igoko.

Aldaketa gehienak Intxaurrondon egingo dituzte. Mons pasealekuan eta Fernando Sasiain kalean esaterako, ez dute “30 hiria”-ren araudia aplikatuko, eta abiadura maximoa orduko 50 kilometrokoa izango da, orain arte izan den moduan. Gauza bera egingo dute Sibilia pasealekuan, eta abiadura maximoa orduko 50 kilometrotan mantenduko dute, baina etorkizunean 40ra jaistea aurreikusten dute, aparkalekuak jartzen dituztenean. Era berean, Garbera zeharbidean orduko 40 kilometrora ibili daiteke orain, baina abiadura muga 50era igoko dute.

Bestalde, aldaketak egingo dituzte ikastetxeen inguruetan ere. Hain zuzen, errepideetatik gertu dauden ikastetxeen inguruan –Ategorrietako Jesuitetan eta Jose Elosegiko La Asuncionen, esaterako– ibilgailuek ezin dute orduko 30 kilometrora baino gehiago zirkulatu, baina udan muga hori kenduko dutela adierazi du udalak. Era berean, epe luzera ikastetxeen inguruan seinale digitalak jartzea aurreikusten dute, abiadura muga automatikoki aldatzeko.


Eguzkik Asuncioneko ur zikinak Oriara joaten direla salatu du

Eguzki talde ekologistak salatu du Asuncion ospitaleko ur zikinak zuzenean Oria ibaira isurtzen direla. Herritar batek egindako salaketari esker jaso du Eguzkik, albistea.

«Ur zikinak zuzenean Oria ibaira doaz, tartean erdia kalean bertan geratzen direlarik. Hor ikusten dira kaka eta aparrak (argazkian). Saneamendua ezinbesteko azpiegitura da guretzat eta hau ospitale batean gertatzea oso larria da».


"Zilegi da normaltasun politikora bidean talde baten aurkako gorrotoa bultzatzea?"

Segurtasun sailburuak Ertzaintzaren kontrako gorroto delituen harira dio Fiskaltzaren esku dagoela deliturik dagoen ala ez argitzea. Edonola ere, horren zilegitasuna zalantzan jarri du.

Gasteizen zabaldutako Terrorismoaren Biktimen Memoriala historiaren irakurketa jakin batera mugatzen dela esan du Josu Erkoreka lehen lehendakariorde eta Segurtasun sailburuak Euskadi Irratiko "Faktoria"n. Eusko Jaurlaritzak bezala, Espainiako Gobernuak ere badituela ikuspuntu integralagoa eskaintzen duten osagarri batzuk uste du; eta Jaurlaritza bera "planteamendu zabalago batzuk" egitearen aldekoa dela dio. Azaldu duenez, ireki berri den Memoriala 2011ko lege batetik dator, errealitate bat jasoz. Baina dioenez, badaude Euskadin beste eskaintza batzuk ere.

Gorroto delituen inguruan "oso larria" da Josu Erkorekaren ustetan normaltasun politikora bidean kolektibo baten aurkako gorroto mezuak zabaltzea. Fiskaltzak esango du deliturik dagoen ala ez, baina gorrotoari lotutako mezua "argia, gardena eta ukaezina" izan da askotan Erkorekaren arabera.

Desokupa enpresarekin ez duela harremanik Ertzaintzak berretsi du sailburuak. Abadiñoko kasuarekin lotuta ordea, eraikineko jabearen jakinarazpena zuela Segurtasun Sailak azaldu du "adostura eta sinatuta" zegoela adieraziz. Ertzaintza arazorik ote zen ikuskatzeko gerturatu zela azaldu du, eta behin eraikina hustuta sortu zen iskanbilaren ondorioz bertaratu zirela berriro. Argitu duenez, manifestariak bai, baina Desokupa enpresako omen zirenak ere identifikatu zituzten.


Nola lehortu landareak etxean

ARAN izeneko herbarioa du Aranzadi zientzia elkarteak; bertan bilduak, 80.000 lagin baino gehiago. Hainbat gomendio eman ditu elkarteak, etxean landareak nola lehortu jakiteko.

Bostehun urte baino gehiagoko teknika da: 1544an, Luca Ghini mediku eta botanikari italiarrak landareak kontserbatzeko modua bat asmatu zuen. Harena da, behintzat, erregistratuta dagoen lehen herbarioa. Garai hartatik egundaino ez da asko aldatu landareak lehortzeko era. Ez da misterio handirik: lehortu besterik ez da egin behar.

Herbario bat egiteko prozesuan, ordea, badira kontuan hartu beharreko hainbat pauso. Ganorazko bat egin bat nahi bada, bederen. Aranzadi zientzia elkarteak badu berea: ARAN izenekoa. 1980an sortu zuen, Euskal Herriko eta inguruko landaredia sistematikoki dokumentatzeko. 80.000 landare lagin baino gehiago dauzkate gordeta: Euskal Herriko landare bildumarik «osoena» du Aranzadik.

Duten zaharrenak 113 urte ditu; bi landare dauzkate kontserbaturik. Aspaldikoa ala berri samarra, «zein baino zein baliotsuago, herbarioan gordeta dagoen landare plegu lehor bakoitzak izango du ezagutza iturri agorrezina», Aranzadiren hitzetan.

Jatorriz, sendabelarrak erabiltzeko espezieak ondo ezagutzeko zerabiltzaten herbarioak. Helburu hori albo batera uzteke, norberak ere egin dezake bildumatxoa etxean. Zientzia elkarteak hainbat gomendio eman ditu:

Nondik hasi, bada?

Landare bilduma egiteko, landare bila joan beharko. Eta jakin beharra dago nola komeni den hartzea: zurtoinetik ez, baizik eta sustrai eta guzti. Horretarako tresna egokiak eramatea ere gomendatu dute; besteak beste, aitzur txikia, labana, landareak gordetzeko plastikozko poltsak...

Ez du edozein landarek balio: hobe da ale osasuntsuak aukeratzea. Hau da, ahaztu gaixorik daudenez edo intsektuek edo animaliek hondatutakoez. Behin lehortuta, landareak «espeziearen adierazgarri» izan daitezen, komeni da loreak eta fruituak dituztenak hartzea.

Behin hartuta, zer?

Komeni da laginak hartu eta ahalik eta azkarrena hastea lehortzen. Landareek presioa behar dute zapal-zapal geratzeko. Horretarako, prentsak erabiltzen dira: nahikoa dira torlojuekin edo sokaz lotutako bi taula. Bi taula horien artean jarri behar dira landareak, paperean bilduta. Egunkari paperak erabili daitezke, Aranzadikoek egin bezala:

Landareak nahi bezala jarri ahal dira prentsa artean, baina gomendio bat eman dute: hosto batzuen aurrealdea eta beste batzuen atzealdea ikus dadila, landarearen atal eta ezaugarri guztiak agerian geratzeko.

Zenbat denbora?

Pazientzia pixka bat behar da. Landare bakoitzak bere denbora behar du lehortzeko. Behintzat lehen astean, paperak egunean behin aldatu behar dira. Bigarren astetik hirugarrenera, bi egunetik behin. Landarea paperetik banatzen den bitartean ondo doa prozesua. Hirugarren astetik aurrera, landarearen arabera erabaki behar da lehortzeko denbora gehixeago behar duenetz.

Katalogatzea, norberaren esku

Behin lehortuta, lana ez da amaitzen. Berez, katalogatzea da herbario baten helburua. ARAN herbarioan datu hauekin gordetzen dituzte laginak: identifikazio zenbakia, espeziearen izena, landarea jaso den lekua eta eguna, biltzailea, altitudea, UTM koordenatuak, probintzia eta habitata.

Gorde aurrekoak

Landarea jasota, lehortuta, katalogatuta... Gordetzea besterik ez da falta, ala? Bada, ez. Herbarioan gorde aurretik, -20 gradutan gordetzen dituzte bi astez, birritan. Intsektu, larba eta harrapari guztiak hiltzea du helburu horrek. Gero, bai: kartoizko kaxetan gordetzen dituzte Aranzadin lagin lehorrak, landare genero eta familien arabera. Biltegiek egonkorrak behar dute izan, bai hezetasun eta bai tenperatura aldetik, landareak kaltetzea nahi ez bada.


Jose Mari Orbegozo: "Txapelketa baino astebete lehenago erabaki genuen parte hartzea"

Amaia Gonzalezek eta biek lehen aldiz irabazi dituzte Espainiako Tango Txapelketa eta Europako lehia mistoa. Fuengirolan izan da txapelketa. Bi dantzariak "oso gustura" dira lortutakoarekin.

Jose Mari Orbegozo eta Amaia Gonzalez erdian, sari bat eskuratu berritan. (Jose Mari Orbegozo) Bost sarirekin itzuli dira Jose Mari Orbegozo (Azpeitia, 1964) eta Amaia Gonzalez (Lasarte, 1964) dantzariak Andaluzian jokatu diren XXXVII. Espainiako eta Europako Dantza Retroen eta Europako Dantza taldeen txapelketetatik. Dantza Retroen txapelketan parte hartu dute eskarmentudun bi dantzariek, eta joan den aste osoa Fuengirolan (Malaga, Andaluzia) igaro dute. Joan den asteko astelehenean joan ziren Malagara bi dantzariak, eta asteazkenean hasi zen txapelketa. 40 eta 50 urte bitartekoen mailan, bost dantza modalitatetan parte hartu dute txapelketak iraun duen bitartean; horietatik lau irabazi egin dituzte eta bosgarrenean azpitxapeldun izan dira. Hain zuzen ere, Europako tango, pasodoble eta salsa txapelketak irabazi dituzte, baita Espainiako vals, tango eta pasodoble txapelketa mistoa ere. Gainera, azpitxapeldun izan dira Europako vals, tango eta pasodoble lehia mistoan. Urteak dira Orbegozok eta Gonzalezek Malagan egiten diren dantza txapelketa horietan parte hartzen dutela, baina aurten inoiz lortu gabeko bi sari eskuratu dituzte. "Tangoko txapelketa ez genuen sekula irabazi, eta Espainiako txapelketa mistoan beti laugarren edo hirugarren egin izan dugu". Ez da, baina, sariak lortzen dituzten lehen aldia. Iaz, esaterako, sei domina eskuratu zituzten Torremolinosen jokatutako munduko eta Espainiako lehietan, eta sari horiek tarteko uste zuten ezingo zutela aurtengo edizioan parte hartu. Dena den, sariketaren antolakuntza aldatu egin denez, aurten ere izan dute lehiatzeko aukera. "Txapelketa baino astebete lehenago erabaki genuen parte hartzea, eta prestatzen aritu ginen aste hartan. Dena den, aurten bost sari jasota, azpitxapeldun gelditu garen modalitatean, Europako vals, tango eta pasodobleenean, soilik parte hartu ahal izango dugu datorren urtean". Azpeitiarrak aitortu du parte hartu izan ez balute "inbidiatan" geldituko zela etxean. "Han aste osoa urduri pasatzen dugu, baina joan izan ez bagina zergatik ez garen joan pentsatuko nuen. Beti gertatzen zait hori". Parte hartzeko zalantzak zalantza, Malagara joan eta ez dute hutsik egin. Eta lortutakoarekin "oso gustura" da dantzari azpeitiarra. "Hasieran ezin genuela parte hartu esan ziguten, baina gero esan ziguten baietz, parte hartzeko aukera genuela, eta ondo atera zaigu guztia". Modalitatekako txapelketak arratsaldetan jokatu badituzte ere, goizak lehia prestatzeko aprobetxatu dituztela esan du Orbegozok. "Maila oso ona izaten da txapelketa horretan beti, eta aurten ere hala izan da. Gainera, epaileak ere berriak ziren aurten, eta ondo etorri zaigu hori ere. Dena berria izan da denontzat, ez genekien zerekin egingo genuen topo han, baina balorazio positiboa egiten dut". Argi du Orbegozok: "Gorputzak uzten digun bitartean, hor segituko dugu dantzan".


Gas kontsumoa %39 jaitsi da 2022an Araban, Bizkaian eta Gipuzkoan

Etxebizitzetako kontsumoak %53,1 egin du behera, industriaren sektorekoak %23,5, eta, zerbitzuetakoak, berriz, %20,2.

Iaz Araban, Bizkaian eta Gipuzkoan izandako gas naturalaren kontsumoaren inguruko datuak plazaratu ditu EEE Energiaren Euskal Erakundeak: kontsumoak %38,9 egin zuen behera 2022an.

Ziklo konbinatuko zentral termikoetan izan da jaitsierarik handiena: %65,2 apaldu zen iaz. Zentral horietako kontsumoaren beherakada Espainiako batezbestekoa (%29,2) baino handiagoa izan da Hego Euskal Herrian, ziklo konbinatuko zentral termikoek pisu handiagoa dutelako hemen.

Etxebizitzetan, berriz, %53,1 jaitsi zen gas naturalaren kontsumoa, industriaren sektorean %23,5, eta zerbitzuetan, berriz, %20,2.

Argindarrak, gora

Argindarraren kontsumoak, aldiz, puntu bat (%1,1) egin du gora. Gorakada handia izan da industrian (+%6,5) eta siderurgian (+%165,5). Hala ere, gasarenaren antzera, etxebizitzetan behera egin du argindarraren kontsumoak ere (-%14,2); baita bulegoetan (-%9,8) eta zerbitzuetan ere (-%6).

Nafarroan ere gora egin du argindar kontsumoak. 2021eko datuekin alderatuta, %1,5 igo zen iaz. Pandemiaren bi urteetan, hau da, 2020an eta 2021ean izandako beherakadaren ostean, 2019ko datuetara itzuli da.


Astelehen honetan irekiko da urte judiziala EAEn, Botere Judizialaren Kontseilu Nagusia blokeatuta dagoela

BJKNk ia bost urte daramatza jardunean. Iaz, ikasturte hasierako ekitaldi horretan, Urkullu lehendakariak "sinestezintzat" jo zuen egoera, eta "alderdikeriak alde batera" uzteko eskatu zuen.

Euskal Autonomia Erkidegoko Urte Judizialaren abiatzeko ekitaldia egingo da astelehen honetan, Bilbon, Iñaki Subijana EAEko Auzitegi Nagusiko presidentea eta Iñigo Urkullu lehendakaria buru direla. Nerea Melgosa Berdintasun, Justizia eta Gizarte Politiketako sailburuak ere parte hartuko du ekitaldian.

11:30ean, Urkullu eta Melgosa EAEko Justizia Auzitegi Nagusiarekin bilduko dira, eta 12:15ean hasiko da urte judiziala abiatzeko ekitaldia.

Aurten ere, Botere Judizialaren Kontseilu Nagusia blokeatuta dagoela ekingo dio Justiziak ikasturteari. BJKNk ia bost urte daramatza jardunean. PPk Botere Judizialaren Kontseilu Nagusia berritzeko blokeoa jarri duenez, organoak behin-behineko egoeran jarraitzen du, nahiz eta Europako Batzordeak eta Europako Kontseiluak ohartarazi duten Botere Judiziala jardunean egoteak kinka larrian jartzen duela demokrazia.

Iazko ekitaldian, Iñigo Urkullu lehendakariak esan zuen "sinestezina" dela Botere Judizialaren Kontseilu Nagusia berritu ez izana, eta dei egin zuen "guztion ongizate lehenestera, alderdien, korporazioen edo elkarteen interesen gainetik". Ildo beretik aritu zen Iñaki Subijana EAEko Auzitegi Nagusiko presidentea ere, Justizia "mimoz zaintzeko" eskatu zuen, "eztabaida alderdikoiaren eremutik kanpo utzita".


Mikel Etxeberria zumaiarra hirugarren izan da Goierriko Bi Handiak lasterketan

Asteburuan jokatu dira Marimurumendi maratoia, Goierriko Bi Handiak eta Ehunmilak ultra traila. Eskualdeko hainbat lagunek hartu dute parte probetan, eta Etxeberriak podiumean sartzea lortu du.

Eskuinetik lehena da Etxeberria. (Goierriko Hitza) Marimurumendi maratoia, Goierriko Bi Handiak eta Ehunmilak ultra traila jokatu dira asteburuan Goierrin eta inguruetan, eta Urola Kostako dozenaka lasterkarik hartu dute parte proba batean edo bestean. Askok lortu dute probak amaitzea, baina badira bidean utzi behar izan dutenak ere. Dena den, podiumean sartzea lortu du eskualdeko batek: Mikel Etxeberria zumaiarrak hirugarren egin du Goierriko Bi Handiak 88 kilometroko lasterketan. Eskualdeko bigarrena Arkaitz Garaia azpeitiarra izan zen, eta 37. postuan sailkatu zen (13:57:38). Begoña Vaqueriza azkoitiarrak, berriz, 17:36:45 denborarekin bukatu zuen Goierriko Bi Handiak proba, eta emakumeetan 12. helmugaratu zen. Hemen ikus daitezke Goierriko Bi Handiak probaren sailkapena. Bestalde, iaz Ehunmilak 168 kilometroko ultra traila irabazi zuen Imanol Aleson azkoitiarrak ezin izan dio iaz lortutako txapelari eutsi, eta zortzigarren helmugaratu zen atzo, zapatua, arratsaldean, 25 ordu 48 minutu eta 38 segundo korrika aritu ostean. Aleson baino pixka bat geroaro, 27:45:20 denborarekin, 12. helmugaratu zen Aritz Goenaga azkoitiarra. Artzai Ostolaza azpeitiarrak, berriz, 21. postuan bukatu zuen ultra traila (29:33:59). Aldiz, hainbatetan Ehunmilakeko podiumean tokia izatea lortu duen Joxelu Albizurik proba utzi behar izan zuen Amezketa eta Txindoki artean. Hemen ikus daiteke ultra trailaren sailkapen osoa. Ainhoa Larrañaga azkoitiarrak lehen aldiz hartu zuen parte proban, baina ez zuen bukatzerik izan. Etxegarateko kontroletik igaro eta San Adrianera bidean utzi zuen lasterketa hark. Marimurumendi proban ere eskualdeko hainbat lagunek hartu zuten parte. Hemen ikus daiteke proba horretako sailkapena.


Santamañako Kros igoeraren amaiera

Asteasuko Santamañako Kros igoeraren azken metroak.


Zinekluba, Larrabetzun

Zinekluba: Bego Vicariok eta Hauazkena taldeak egindako sei lan. Abenduaren 20an, 19:00etan, udaletxean.


Berrogeialdirik ez asintomatiko eta kasu arinentzat astelehenetik aurrera

Atzo bildu zen Espainiako Osasun Publikoko Batzordea COVID-19aren bilakaera aztertzeko, eta erabaki bateratua hartu zuten: positibo eman eta asintomatiko direnek edo sintoma arinak dituztenek berrogeialdirik ez egitea. Astelehenetik aurrera sartuko da indarrean neurria. Horrez gain, pertsona zaurgarriei soilik egingo zaie proba diagnostikoa.

Atzo arratsaldean bildu ziren Espainiako Osasun Ministerioko eta autonomia erkidegoetako osasun ordezkariak Osasun Publikoko Batzordean. Egoera epidemiologikoaren irakurketa egin zuten, eta "biztanleriaren immunizazio maila altuak –12 urtetik gorako populazioaren %92ak jaso du txertoa– epidemiologian aldaketa" ekarri duela ondorioztatu zuten. Beraz, estrategia aldatu eta pertsona zein esparru zaurgarrietan jarriko dute aurrerantzean fokua, "kasu larriak" gertutik jarraitu asmoz.

Hala, herritar ororengan eragin zuzena duen erabakia hartu zuten: proba diagnostikoetan positibo eman arren, sintomarik ez duten edo sintoma arinak dituzten pertsonek berrogeialdirik ez egitea. Astelehenetik aurrera sartuko da indarrean neurria.

Proba diagnostikoak

Horrez gain, proba diagnostikoak egiteko irizpideetan ere aldaketak egiteko erabakia hartu zuten. Hemendik aurrera pertsona zaurgarriei soilik egingo zaie testa; nola adinekoei, hala immunoeskasia dutenei, patologiaren bat dutenei edo haurdun direnei.


[ARGAZI GALERIA] Identitate, orientazio eta genero disidenteek kalera irten dute

Izpilikuak talde feministaren deialdiari erantzunda, abadiñarrek kalera irten dute LGTBI Harrotasuna aldarrikatzeko. Herriko elkarte ugarik egin du bat martxagaz.

"Gaur, gorputz, sexualitate eta identitate desberdinak bizi ditugun herritarrak kalera atera gara. Kalera irten dugu garena aldarrikatzeko. Harro gaudela esateko. Gure bizitzak, gure sexualitateak publikoki bizitzeko, eta arau normatiboak min egiten duela adierazteko", adierazi dute manifestazioko kideek martxaren amaieran. Horrez gainera, LGTBI komunitatea "jasaten ari den indarkeriaren goraldia eta gorrotoa" salatu dituzte. Zornotzako mutil batek jasandako eraso homofoboa, Osloko atentatua eta Bilbon izandako hilketa homofoboak baztertu dituzte, besteak beste.

Eguenean gehiago

Aldarrikapenek segida izango dute eguenean, ekainaren 30ean. Yogurinha Borovak emanaldia eskainiko du Taberna Zarrako aparkaleku ondoan. Ekitaldia 21:00etan izango da. Durangon ere antolatu dituzte ekintzak. Mugimendu feministak Irakurraldia egingo du eta horren ostean DJ Ainhoaren emanaldia izango dute.


Aiako I. Mendi Duatloia jokatuko da urriaren 30ean

Antolatzaileek ireki dute dagoeneko izena emateko epea, urriaren 29ra arte egongo da zabalik.

Mendi duatloia egingo da estreinakoz Aian hilaren bukaeran. Urriaren 30ean jokatuko da kirol proba, hain zuzen ere, Andatza Auzotik abiatuta. Antolatzaileek zehaztu dutenez, 15:30ean izango dute irteera ordua parte hartzaileek. Izen ematea zabalik dago dagoeneko, eta urriaren 29ra bitartean egongo da zabalik. 150 lagunentzako tokia egongo da duatloian, eta dortsal denak betetzen ez badira, egunean bertan ere egongo da inskripzioa egiteko aukera. Banaka edo errelebotara parte hartzeko aukera egongo da, gainera.

Lasterketa hiru sektoretan banatu dute:

1. Sektorea: mendi lasterketa (4 kilometro, 250 m+)

2. Sektorea: mendi bizikleta (20 kilometro, 735 m+)

3. Sektorea: mendi lasterketa (2 kilometro, 125m+).


Amaia Larreategi, beasaindarrik azkarrena

Amaia Larreategi izan da Goierriko Bi Handietako lehen beasaindarra. Sailkapen nagusian bigarren amaitu du, 14:33:35eko denborarekin, Barrabeig irabazlearengandik 27 minututara.

Horren aurrean amaitzea ez zuela espero aitortu du amaitutakoan. Disfrutatzeko helburuarekin soilik abiatu zela atzo iluntzean azpimarratu du.

Azken kilometroak gogorrak egin zaizkiola esan du, bero pasa duela. Halere, gauen hotza izan duela.


Iñigo Urkullu, transferentzien inguruan: ''Ez da Espainiako Gobernuak emandako hitza beteko''

Iñigo Urkulluk onartu du Pedro Sanchezekin ez duela harreman handirik. Lehendakariaren ustez, falta diren 25-30 eskuduntzak urtebetean negoziatzea ez da erraza izango.


Maiatzaren 14an jokatuko da 22. Zegama Aizkorri mendi maratoia

Zegama-Aizkorri mendi maratoiko antolakuntzak finkatu du 2023ko 22. maratoiaren eguna: maiatzaren 14a. Kilometro Bertikala, berriz, maiatzaren 12an jokatuko da.Maratoiko dortsalak eskuratzeko aurre izen emateak urtarrilaren 16an irekiko dira, 12:00etan, rockthesport.com plataformaren bitartez. 10 egunez, parte hartu nahi duen orok izena eman ahal izango du maratoiaren dortsal bat eskuratu ahal izateko; urtarrilaren 30ean, berriz, kilometro bertikalerako eta junior trailerako epea irekiko da. Dortsalen zozketa otsailaren 24an egingo da.Probak urtetik urtera aurre inskripzioen errekorra hausten du, eta 2022ko ediziorako 12.500 eskaera baino gehiago egin ziren 225 plazetarako.


'Sortze berri bat. Indarkeria obstetrikorik gabea' liburua kaleratu du Estitxu Fernandez lesakarrak

Estitxu Fernandez Maritxalar psikologo eta kazetari lesakarrak 'Sortze berri bat. Indarkeria obstetrikorik gabea' liburua argitaratu du Txalaparta argitaletxearen eskutik.

Indarkeria obstetrikoa landu du liburuan Fernandezek. Alde batetik kontzeptua bera aletu du; zer den eta zer aldagai dauden horren gibelean, eta bertzetik indarkeria mota hori pairatu duten hainbat emakumeren testigantzak bildu ditu.

Aitzinetik ere erditzeari eta amatasunari buruzko bi liburu kaleratuak ditu Fernandezek. 2014an Gure erditzeen jabe saiakera kaleratu zuen, eta iaz Erika Lagoma Pombar herritarrekin batera M ama*, eme* ume* liburua kaleratu zuen.


«Inguruan abokatu euskaldunen falta somatzen dut»

Zuzenbidea ikasi zuen eta egun abokatu lanetan ari da Ainhoa ALTZUGUREN MITXELENA beratarra. Bere egunerokoaren berri eman digu.

Nola aurkeztuko zenuke zeure burua?

Berako neska alaia eta lasaia naiz.

Zein dira zure zaletasunak?

Musika aditzea, lagunekin egotea, mendian ibiltzea... Egunerokotasunetik deskonektatzen laguntzen didan edozer.

Zuzenbidea ikasi zenuen. Nolatan erabaki zenuen ikasketa horiek egitea?

Unibertsitateko gradu desberdinetako ate irekietan egon nintzen eta zuzenbidekoa izan zen interes gehien piztu zidana. Gainera, inguruan abokatu euskaldunen falta sumatzen nuen eta hemengo jendeari laguntzeko aukera izan nezakeela ikusi nuen.

Nolakoa da abokatu baten eguneroko lana?

Bulegoko ohiko lana bezeroen arreta eta kasuen analisia zein tramitazioa izaten da, baina, ia egunero mugitu behar izaten naiz epaitegira, udal administraziora, ogasuneko bulegora, erregistrora... Beraz, funtsezkoa izaten da astea ongi antolatzea.

Zer da abokatu lanetik gehien gustatzen zaizuna?

Jende anitz ezagutzen duzu, bai bezero bezala baita dagokion organo zein lantokiko langile bezala ere, eta horiek denengandik ikasten ahal duzu zerbait.

Eta zure lanbidetik gogorrena egiten zaizuna?

Arazoak gestionatzeaz arduratzen gara abokatuak, beraz, gai gogorrak edo sentikorrak izan ohi dira eta normalean, denbora anitz pasatzen da erantzun eraginkor bat lortzeko. Ez da erraza izaten bezeroak entzun nahi duen erantzun bat lortzea.

Zein da asteburu baterako plan ideala?

Lehenengo mendian buelta bat eman, etxekoekin bazkaldu, eta ondotik, lagunekin disfrutatu.

Zer du Berak bertze herriek ez dutena?

Jendearen hurbiltasuna; hau da, ezagutu ez arren, ez da zaila izaten edonorekin elkarrizketa bat izatea edo zerbaitetan laguntzeko jendea aurkitzea.

Eta zer du faltan bertzeekin alderatuta?

Herri ttiki gehienek bezala, zerbitzu publikoen gestio eraginkorragoa.

Zein asmo dituzu epe motzera?

Formatzen jarraitzea eta eguneroko lanarekin aurrera segitzea.

Eta epe luzera?

Gustura bizitzea egiten dudanarekin.


Auzitegi Nazionaleko epaileak, Egunkariaren itxiera oinarri duen antzezlanean

Madrilen estreinatu da 'Sisiforen Paperak' antzezlana. Bertako kazetari eta epaileak izan dira Euskaldunon Egunkariaren itxiera oinarri duen antzezlanaren estreinaldian.


Desmond Tutu artzapezpikua eta Bakearen Nobel sariduna hil da, 90 urte zituela

Hegoafrikako artzapezpiku emeritua, 2010ean erretiratua, sinbolo handia izan zen Apartheidaren aurkako borrokan. Desmond Tuturen aldeko hileta elizkizuna urtarrilaren 1ean egingo da Lurmutur Hirian.

Desmond Tutu Hegoafrikako artzapezpiku emeritua eta 1984ko Bakearen Nobel sariduna, Apartheidaren aurkako borrokako sinbolo handietako bat, hil da igande honetan, 90 urte zituela. Desmond Tuturen aldeko hileta elizkizuna urtarrilaren 1ean egingo da Lurmutur Hirian.

Cyril Ramaphosa Hegoafrikako presidenteak iragarri du haren heriotza eta, adierazi duenez, "nazio mailako dolu berri bat" suposatu du, "Hegoafrika aske bat ekarri zigun belaunaldiari agurrean".

Hilabete hasieran ospitaleratu zuten Tutu, infekzio bat zela eta.

Lurmutur Hiriko artzapezpiku ohia 2010ean baztertu zen bizitza publikotik, baina ordutik askotariko gaiak jorratzen jarraitu du, afrikar herrialdeko elite politikoaren ustelkeria barne.


Iraila

Badira musika talde batzuei itsu-itsuan jarraitzen dien jendea. Baita, taldearen aldaketetara egokitzeko prest ez dagoena ere. Euren gustuko taldea, estiloz aldatu eta azken diskoak albo batera utzi eta lehengoak ez direla salatzeko zurruntasunaz gainera. Badira hala ere, begiak eta belarriak zabalik, berritasuna barneratu eta ausardia balioan jartzeko gogoa topatzen duen jendea ere. Eta guztiak dira zilegi, ez nator kontrakorik aldarrikatzera behintzat.

Halako zerbait sentitu izan dut Berri Txarrak taldearekin zenbaitetan. Hasieran, anaia zaharrak aditzen zuen burrunbak asaldatu egiten ninduen. Oraindik arrotz zitzaidan bozkario batek izutzen ninduelako ziurrenik. Gerora ordea, kantak pixkanaka ezagutu ahala, euren letra eta doinuak harrapatu ninduten. Kantak errepikatuz barneratu nintzen erritmoetara. Eta batek daki zein momentutan zehazki, itsu-itsuan aditzen nituen horietako bat izatera ere pasa nintzen noizbait. Kontzertuetan garrasika, irudi lausoak atera izan ditut, kontzertura bete-betean egon beharrean. Kantatu izan ditut abestiak, robot baten pare, esanahiak oraindik ulertu ere egin gabe. Kontatzen zutena ezagutu gabe. Baina bizitzako beste hainbat alorretan gertatzen den moduan, une gozoagoak ere heldu izan zaizkit, zorionez.

ALAZNE ARRUTI

“Ostera lehengora itzultzeko erresistentzia hori ulertzeko momentua heltzen da. Izan ere, itzulerak ez luke zertan horren gogorra izan behar. Beraz, galdetu gaitezen, zeri gabiltza ihesi?”

Hala ere, denbora aurrera joan ahala, inguruan emandako aldaketekin batera eta nire gozamenerako, aro berri bat zetorren eurentzat ere. Eta honexek, nire bilakaerarekin bat egin zuelakoan nago. Kantuak bigunagoak izanagatik, iruditeri berri bat zabaldu baitzen nigan, eta ziurrenik horri esker, azken aldi horretako kantak oraindik ere gertu sentitzeko gai naiz inguruko zenbait lagunen marmarrerako. Hala ere, aitortu beharra dut, eman zituzten azken kontzertuetatik hona, ez ditudala horrenbeste aditzen. Izan ere, guztiak du aldatzen jarraitzeko behar bat. Eta tartean, beste hainbat talde ezagutzeko aukera izan dut.

Dena den, badira oraindik mantentzen ditudan zenbait erritual. Eta horietako bat besteak beste, irailaren etorrera izaten da. Izan ere, izen bereko kantuak dioen moduan, irailak badu, hitzak izen gabeko txorien antzera urtaro batetik bestera bidaliagatik, munduaren nekea hostoetan gordetzen duenaren itxura. Uda eta opor ostean, egun eguzkitsuei aurre egiten dien iluntasun moduko bat gorde dezake. Baina, egunerokotasunera itzuli nahi ez duenaren pisuaz gaindi, oraindik mantentzen den edertasuna sentitzeko gaitasuna ere izan dezake. Argi-ilunean bizitzeko unea eskaintzen digu nolabait. Betiko aurretik izango dugun iraganaz jabetzeko aukera bat. Eta baita, guztiaren gainetik, ostera zerotik hasteko erabakiak indartzekoa ere.

Kresala eta hondar-aleak oraindik ileetan gatibatuta izanagatik, bada herriko festetan bizitakoak, txosna basoen antzera, nonbait pilatzeko unea. Oporretan, hara eta hona astindutako gorputza, etxean eta patxadaz errutinara itzularazteko garaia. Izter urratuak samurtu eta bakoitzaren nahi eta beharraren araberako ariketa fisikoari ostera ekiteko aitzakia.

Baina batez ere, ostera lehengora itzultzeko erresistentzia hori ulertzeko momentua heltzen da. Izan ere, itzulerak ez luke zertan horren gogorra izan behar. Beraz, galdetu gaitezen, zeri gabiltza ihesi? Estatu mailan hartutako efizientzia neurri epel eta hilabete amaierako faktura elektrikoari? Hipotekari edo norbere etxe bat izateko ezintasunari? Lan baldintza eskasei eta arrakalei? Asebetetzen ez gaituzten betekizunei? Etengabeko eraso eta ziztadei? Une oro zanpatzen gaituen eta kontsumitzen jarraitzera bultzatzen gaituen sistema kapitalistari?

Bada, hasi gaitezen zerotik.


Harresian zulo

Zabalgana Euskara taldeak antolatuta, Euskararen Astearen barruan.


Abereentzako janaria biltzeko deialdia zabaldu du Berako Udalak

Asteburuan izan diren suteak direla eta mendiak zein larreak hagitz kaltetuak izan dira eta inguruko animaliak bazka gabe gelditu dira.

Arazo honi konponbidea emateko Berako Udalak animalientzako janari bilketa egiten ari da. Lagundu nahi dutenek pentsua, belarra edota fruta udalera eraman eta bertatik abeltzainei banatuko zaie. Udalak aitzinetik esker ona adierazi nahi izan die animalientzako janari bilketan parte hartzen dutenei.


Euskara behera(penetan)

Ekaina erdialdean ohikoa den moduan, abiatu dituzte beherapenak kate handiek, eta, horrekin batera, marketin kanpainekin apaindu erakusleihoak. Esloganekin bertakoei zein kanpokoei sartzeko gonbita egiten diete, amua irentsi dezaten. Erdaldunek ez dute arazorik izango, eta erraz aurkituko dute ganga. Turistek ere bargain bat topatzeko ez dute zailtasun handirik izango. Euskalduna bazara, ordea, zortea lagun izan beharko duzu maukaren bat edo beste lortzeko. Euskara ere beherapenetan dagoela dirudi, hau da hau pagotxa euskaldunarena!


Martin Garitanok Oriora bisita ofiziala egingo du asteazkenean

Urtero Gipuzkoako Ahaldun Nagusi Martin Garitanok Gipuzkoako herri bat bisitatzen du bertako errealitatea ezagutzeko. Aurten Orio izan da herri aukeratua eta asteazkenean egunean zehar Orion izango da Gipuzkoako Diputatu Nagusia bisita ofiziala egiten. Egun osoko bisita egingo du eta herriko eragileekin bilduko da Garitano euren proiektuak ezagutzeko. Ondoren, iluntze partean Kultur Etxean herritarrekin bilera irekia egingo du Gipuzkoako Ahaldun Nagusiak; 19:00etan abiatuko dute hitzordua. Urtarrilaren 29a, asteazkena - 11:00etan Udalbatzarekin eta udaletxeko langileekin harrera udaletxean. - 11:30ean elkarrizketa arrantza sektorearen inguruan Orioko Kofradiako ordezkariekin. - 12:00etan elkarrizketa Orioko Arraun Elkarteko kideekin. - 12:30ean bisita Kultur Etxera. - 13:30ean bisita Bentako bidera eta Anibarko Portura. - 14:30ean bazkaria Zaharren Babes Lekuan. - 16:00etan Orioko Kanpineko azpiegituren aurkezpena. - 16:45ean bisita Motondora. - 17:30ean bisita Gureak eraikina zenera. - 19:00etatik 20:30era bilera irekia herritarrekin Kultur Etxean.


Berrehun lagun dantzan

Amets Bide dantza taldeak bi dantza emanaldi antolatu ditu datozen egunetarako. Bihar eta igandean, hainbat dantzari ibiliko dira Ordiziako kaleetan. Bihar, ostirala, umeen kurtso amaierako emanaldia izango da Majori plazan, 17:30ean. Eguraldi txarra egiten badu, Beti Alai pilotalekuan egingo dute. Igandean, berriz, Ordiziako III. Barandilla emanaldia izango da, Barrena parkean, 12:00etan. Eguraldi txarrarekin, Plaza Nagusian egingo lukete. Bi emanaldiak batuta, 200 bat dantzarik parte hartuko dute.

Dantzari txiki eta gazteen txanda izango da bihar. 4 eta 12 urteko arteko ehun bat haurrek dantzatuko dute. Igandean, aldiz, Iker Murillo eta Vitali Safronkine ballet dantzarien Pasaiako Studio 24 ballet eskolako ikasleek eta Amets Bideko ballet ikasleek barandilla ikuskizuna egingo dute. Horretan ere, 100 dantzari inguruk parte hartuko dute. Amets Bidek ballet barandila saioa antolatzen duen 3. aldia da. 2021ean eta iaz, Dantza Asteburuaren barruko ekintza izan zen, eta aurten, aldiz, kurtso amaierako emanaldiarekin batera programatu dute.

Kamixetak salgai

Eguraldi ona eginez gero, Barrena parkea ballet estudio erraldoi bat bilakatuko da. Ilaran jarrita, barandillaren ondoan ballet posizioak erakutsiko dituzte dantzariek. Bihar, Majori auzora eramango dute dantza ikasleek. Dantzaz betetako asteburu borobila izango dute aurretik dantzari eta dantzazaleek. Eukene Lekuona diseinatzaile grafikoak diseinatutako Amets Bideren kamixetak eta sudaderak jarriko dituzte salgai biharko emanaldiarekin batera. Herritarrak animatu dituzte emanaldiak ikustera gerturatzera, Amets Biderekin dantzaz gozatzera.


'No te preocupes querida'

No te preocupes querida filma proiektatuko dute, helduentzat. Sarrerek 6 euro balio dute.


Etxean, baina etxetik kanpo

Bilbon unibertsitatean ikasten dudanetik, berritasun nabari bat jasan du neure bizitzak. Argi dago ez naizela Bizkaira bizitzera joan den lehen gipuzkoarra, baina baliteke bizkaitar hiriburuan nabarmentzen den bizimoduak ezberdintasun jakinen bat izatea Tolosan bizi dugunarekin.

Batzuentzat lelokeria dirudiena besteentzat paradigma aldaketa izugarria da, baina errealitate berria aurrez aurre ikusi ostean soilik konturatu naiz. Goizean goiz «egun on!» beharrean, «buenos días» arrotzez agurtu nindutenean, orduan izan nuen egoeraren berri lehen aldiz: etxetik kanpo nengoela.

Jakina da Euskal Herrira ehunka ikasle datozela urtero haien ikasketak burutzera, eta horietako ugari ezagutu ditut azken hilabetean zehar. Ulertzekoa den bezala, Gaztelatik, Kantabriatik edota Madrildik atera diren nerabe taldeak ez du euskarazko hitz bat bera ere ulertzen, nahiz eta «kaixo» apalak entzuten ditudan noizbehinka haien ahotik ihesean. Haietako askok antzematen ez badute ere, zein polita den haien saiakeren lekuko izatea. Era berean, gure hizkuntzak dituen hitz goxoren bat gurekin erabiltzea estimatzen dugu gaztelaniadun artean gauden euskaldunok.

Hala ere, lurralde kanpotik etorritako horien euskara jaioberria gustuko dugun arren, are gehiago balioesten dugu Bilbon bertan euskaraz lasai aritu ahal izatea. Gure bizitza osoan euskaraz aritu garenok irribarre batez eskertzen ditugu tabernetan, unibertsitatean edota dendetan euskaraz zuzentzen zaizkigun haien gertutasun zantzuak. Tamalez, ez dugu askotan zorte hori izaten, eta oso leku zehatzetan bakarrik daukagu geure hizkuntza erabiltzeko aukera.

«Si me hablas despacio te puedo entender, pero ya hace mucho que dejé de intentarlo con el euskera». Lehen hitza euskaraz eginda, ez da erantzun horixe bera luzatzen didan lehen bilbotarra, eta ez da azkena izango. Nire ikaskideen artean ere, gutxi batzuekin soilik izaten ditut elkarrizketa arinak, naturalak eta gertukoak euskaraz. Euskal Herrian jaiotako gehienek ikasi dute D ereduan eta, hala ere, ez gara txikitatik ikasitako hizkuntzan bata bestearen hitzak argitzeko gai. Ulermen eza baino tristeagoa deritzot ulertzeko esfortzuari paso egitea.

«Gure herritik, gizartetik eta taldetik kanpo euskarak beste errealitate bat bizi du. Ez dezagun ez-entzunarena egin: gaur arte ezagutu ez ditugun espazioetara plazaratu dezagun euskara, hura baita euskaldun egiten gaituena, Euskal Herri osoan barrena»

Horregatik, momentu honetan bertan garrantzizkoak izaten hasi dira orain arte aintzakotzat hartu ez ditudan eginkizun dezente: filmak eta telesailak euskarara itzultzea, pare bat astez txapa koloretsuak soinean eramatea edota ikastetxeetan hizkuntzaren erabilera aztertzeko taldeak sortzea. Gure herritik, gizartetik eta taldetik kanpo euskarak beste errealitate bat bizi du. Ez dezagun ez-entzunarena egin: gaur arte ezagutu ez ditugun espazioetara plazaratu dezagun euskara, hura baita euskaldun egiten gaituena, Euskal Herri osoan barrena.


Pilota Egokitua Sari Nagusiaren kanporaketak jokatuko dira Bidanian

Goiz eta arratsaldez izango da jaialdia, bihar, igandea, Bidaniko frontoian. Goizean, 11:00etatik hasita, adimen urritasuna duten pilotariak ariko dira. Arratsaldean, 16:30etik hasita, urritasun fisikoa duten pilotariak ariko dira, gurpildun aulkietan.

Bidanian sailkatzen direnak, Pilota Egokitua Sari Nagusiaren finaletan parte hartuko dute. Finalak urriaren 11n izango dira Errenterian, 12:00etan hasita, eta ETB1 telebista kateak zuzenean emango ditu.


Hitzaldia: La salud mental desde el cómic autobiográfico

Liburuaren Eguneko ospakizunen testuinguruan

Data: apirilaren 24a (astelehena)

Ordutegia: 19:00.

Tokia: Foru Liburutegia, 2. solairua (Hitzaldi Aretoa).

Hizlaria: Begoña Pérez Sancho.

Hizkuntza: gaztelera.

Iragarkia bistaratzea.

Oharrak:

Doako sarrera, edukiera osatu arte.

Foru Liburutegira sartzeko NANa, pasaportea edo Liburutegiko txartela aurkeztu behar da.

Hauxe da hitzaldiaren streaming bidezko emanaldiaren esteka:

www.bizkaia.eus/kultura/foru_liburutegia/moduluak/streaming.asp?Tem_Codigo=4611&Idioma=EU


Tijero eta Macicior hirugarren, Zarautzen

22-18 irabazi zuten hirugarren posturako partidua hernaniarrek, Frontoi Txikiko Txapelketan, Aizpuru eta Arrillagaren kontra.

Semifinaletan galdu izanaren penari, buelta eman zioten asteazkenean Garbiñe Tijero eta Enara Macicior hernaniarrek, Frontoi Txikiko Txapelketan; eta ondo bukatu dute torneoa: 22-18 irabazi zuten hirugarren posturako partidua, Amaia Aizpuru azkoitiarraren eta Idoia Arrillaga debarraren kontra.

Partidu luzea izan zen hori ere, ordubete ingurukoa; baina oso maila onean aritu ziren bi hernaniarrak. Gogorra izan zen hasiera, eta askotan izan ziren markagailuan berdinduta. Baina ondoren, pare bat tantoren aldea hartu zuten hernaniarrek, eta horri eutsi zion bukaerara arte, partidua irabazteko.


Ukrainak eta Errusiak aurrera egin dute gerra eteteko negoziazioetan

Kiev eta Mosku su etenaz, Errusiako tropen erretiratzeaz eta segurtasun bermeez hitz egiten ari dira elkarrizketetan. Nazioarteko Justizia Auzitegiak erasoak gelditzeko agindu dio Errusiari


Tropeltxoak hondar gainean, Zarautzen

Ziklistatxoekin eta kanikekin lehian, Tropela Hondartzan ekitaldian (Aritz Mutiozabal). Tropela elkarteak antolatuta, Tropela Hondartzan ekitaldia egin dute hirugarren urtez. Dama parean, hamaika zirkuitu atondu dituzte, eta ondoren lehia egin dute taldeka ziklistatxoekin eta kanikekin, bi mailetan banatuta: alde batetik, haurrak, eta bestetik, helduak. Malekoian jarri duten vintage erakusketak ere hainbat lagun gerturatu ditu. Tropela Hondartzan jardunaldiko argazki bilduma: Zarauzko Hitza


Gutxienez lau pertsona hil dira Bavarian, tren bat bidetik atera denean

Zauritu asko daude, horietako 16 larri. Ikasle ugari zeramatzan trenak, Mendekosteko oporrak hasi berritan.

Gutxienez lau pertsona hil dira Alemaniako hegoaldeko Bavaria estatuan gertaturiko tren istripu batean.

12:15 aldera, tren baten hiru bagoi bidetik atera dira Garmisch-Partenkirchen herritik gertu. Bagoiak irauli egin dira. Munichera zihoan eskualdeko trena, eta ikasle ugari zeramatzan, Mendekosteko oporrak hasi berritan, etxera itzultzeko.

Gutxienez sei helikoptero eta 500 larrialdi langile joan dira istripuaren lekura, biktimak iraulitako bagoietako leihoetatik ateratzeko, eta zaurituak erietxera eramateko. Eskualdeko agintariek adierazi dutenez, gutxienez 60 zauritu daude, eta horietako 16 bat, larri.

Agintarien arabera, zaurituen artean, «adin guztietako» pertsonak daude. Zaurituak inguruko eraikin batean elkartu dituzte, eta Municheko Klinikan mobilizatu egin dira lekua egiteko, zaurituetako batzuk hartze aldera.

Ez dute esan zenbat pertsona zihoazen trenean, baina litekeena da normalean baino gehiago izatea, ikasleen oporrengatik, eta atzo indarrean jarri zelako garraio publikoa bultzatzeko plan berezia. Izan ere, hilean 9 euro ordainduta, alemaniarrek ia nahi bezala bidaiatu ahalko dute datozen hiru hilabeteetan herrialdeko garraio publikoan, besteak beste eskualdeko trenetan.

Azken tren istripu larria otsailean gertatu zen Alemanian. Munichetik gertu, pertsona bat hil zen, eta beste 14 zauritu bi trenen arteko talkan. Eta herrialdeko orain arteko tren istripurik larriena 1998. urtean gertatu zen, abiadura handiko tren bat bidetik atera zenean, Escheden: 101 pertsona hil ziren.


Tomas Hernandez Mendizabal margolari, eskultore eta kartelgilea hil da

Euskal Herriko ospakizun, emanaldi eta hitzordu garrantzitsuenetarikoei jarri zien azala, esaterako Tolosako Inauteriei; 53 urtez egin zituen inauterietako kartelak, 1969. urtetik. Duela bi hilabete bidali zion Tolosako Udalari 2022. urteko inauterien kartela.

Tomas Hernandez Mendizabal pintore, eskultore eta kartelgile ezaguna hil da, 81 urterekin. Askotariko diziplinetan eginiko lanengatik da ezaguna, baina bereziki kartelgintzaren munduan egin dituen lan ugariengatik lortu zuen sona sortzaileak. Euskal Herriko ospakizun, emanaldi eta hitzordu garrantzitsuenetarikoei jarri zien azala. Horien artean dira, adibidez, Tolosako Inauteriak, Donostiako Inauteriak edota Donostiako Jazzaldia. Irutxuloko Hitzak 2020ko ekainean elkarrizketatu zuen, eta bertan esan zuen Antxon Elosegi Tolosako Ekimen eta Turismo Zentroko sortzaileak animatu zuela Tolosako Inauterietako kartelak egitera: "Esan zidan, ‘aizu, zergatik ez duzu Tolosako Inauterietako kartela egiten?’. Egingo nuela esan nion, eta horrela hasi nintzen. Lehen, inauterietako datak hurbiltzen zirenean egiten nuen, baina hamabost urte baino gehiago daramatzat martxoan hurrengo urtekoa entregatzen. Datorren urtekoa –2021–, esaterako, entregatuta dago jada".

Tolosako Udala

"Margolaria, eskultorea, diseinatzaile grafikoa eta ilustratzaile ezaguna zen Tomas, eta estuki lotua zegoen ospakizun herrikoiekin, horien artean Tolosako Inauteriekin. Tomasen mailako artista baten lanak prestigioa eta ikusgarritasuna eman dio hasiera-hasieratik Tolosako Inauterien irudiari, eta ezinbesteko laguntza izan da Tolosatik kanpo inauterien izen ona eta erakargarritasuna zabaltzeko", esan du Tolosako Udalak heriotza dela eta. Esker ona adierazi du "gure herriari berrogeita hamar urte baino gehiagotan erakutsi dion eskuzabaltasunagatik, horrelako lan baten balioa handia izanagatik, inoiz ez duelako hutsik egin, eta azkenera arte Tolosarekin zuen konpromisoa bete nahi izan duelako". Udalak doluminak eman dizkie senide guztiei eta esan du Tomas Hernandez Mendizabalen izena memorian betirako geldi dadin lan egingo duela.

Ikusi hemen, 1969. urtetik diseinatu dituen kartel guztiak.


Aizpurua: "Eskubide sozial eta ekonomikoetan oinarrituko gara Estatuko aurrekontuen negoziazioetan"

Radio Euskadin egindako elkarrizketan, EH Bildu koalizioak Espainiako Kongresuan duen bozeramailea kezkatuta agertu da, eskuinmuturra ari delako "agenda markatzen".

Estatuko Aurrekontu Orokorren negoziazioei datorren astean ekingo dietela baieztatu du Mertxe Aizpurua EH Bilduk Kongresuan duen eledunak. Koalizio abertzaleak "jarrera eraikitzailearekin" hartuko duela parte bileretan eta "Espainiako Gobernua estu hartuko" duela ziurtatu du.

Euskal Herriko biztanleriaren kezka nagusiak aseko dituzten neurriak aurrera ateratzen ahaleginduko direla esan du: "eskubide sozialak eta ekonomikoak hobetzeko neurriak bultzatuko ditugu".

Radio Euskadin egindako elkarrizketan, bestalde, EH Bilduko kidea kezkatuta agertu da, azkenaldian eskuinmuturra ari delako Espainiako "agenda markatzen". Bere hitzetan, "Voxek oinarrizko eskubideak kolokan jarri nahi ditu" eta Gobernua Espainiarrak "ezin du horren aurrean geldirik egon". Ezkerreko alderdiekin hartutako konpromisoak betetzeko eskatu dio Pedro Sanchez Espainiako Gobernuko presidenteari. Hala egin ezean, aginteari eusten lanak izango dituela nabarmendu du. "Orain dauka gehiengo absolutua Sanchezek, eta hori baliatu behar da ultraeskuinari aurre egin eta ezkerreko ekimenak bultzatzeko. Ez dago aitzakiarik aurrerapausoak ez emateko", zehaztu du.

Arrasaten atzo izandako ekitaldien inguruan galdetuta, Aizpuruak esan du ultraeskuinak gaia "desitxuratu" egin nahi izan duela, eta beste hainbat erakundek horretan lagundu diotela. "Giza eskubideei buruz ari ginen, baina gaia desitxuratu du eskuinak, hainbat agenteren babesarekin", amaitu du.


Yuri Berchiche fitxatu du Athleticek

Futbolari zarauztarrak 2022ko ekainaren 30era arte sinatu du kontratua talde zuri-gorriarekin.

Yuri Berchiche jokalaria (Aritz Mutiozabal). Athleticekin kontratua sinatu berri du Yuri Berchichek. Orain arte Paris Saint-Germain taldean aritu da futbolari zarauztarra, eta gaur baieztatu du talde zuri-gorriak 2022ko ekainaren 30a arterako kontratua sinatu dutela, ehun milioiko etete klausularekin. Aurkezpena uztailaren 6an, ostiralean, izango da, 12:30ean, San Mames futbol zelaiko Jose Iragorri prentsa aretoan.


Zein aukera dauka Baskoniak Top8-an sartzeko?

Azken jardunaldian erabakiko da zeintzuk diren titulurako kanporaketetan lehiatuko diren zortzi taldeak.

Denboraldi osoan zehar zortzi onenen artean sailkatuta egon ostean, azken jardunaldian eskuratu beharko du Baskoniak aurtengo playoff kanporaketan aritzeko txartela. Hil ala biziko partida izango da gasteiztarrentzat eta eszenatokirik zailenean lehiatu beharko dira gainera. Aurrez aurre Olympiakos, sailkapeneko liderra, izango dute Peñarroyaren mutilek. Pireon izango da norgehiagoka erabakiorra, ostegunean, 20:00etan.

Garaipena lortzekotan poltsikoan izango du, gutxienez, zortzigarren postua. Galtzekotan ordea, Zalgirisek Bayern Munichen aurkako partida (ostirala, 20:30) galdu zain geratu beharko dute gasteiztarrek.


Jakiz eta edariz osatutako sortak salgai, ikasbidairako dirua batzeko

Elgoibarren BHI 2. Batxilerrean diharduten soraluzetarrek jakinarazi dute elikagaiz osatutako sortak jarri dituztela salgai, ikasbidaiarako dirua batzeko, soraluzetarrendako ere bai. Sortak eskatzeko azkeneko eguna martxoaren 5a da. “Animatu kalitatezko produktuz beteriko sorta bat erostera!”, diote.

Eskaintzen duten kutxa txikiak 17 euro balio ditu eta honako jakiak eta edariak ditu:

Larrarteko botila sagardoa (0,75 litro)

Lizagasar zumoa (200 ml.)

Solomoa (100 gr.)

Txorizoa (100 gr.)

Kutxa handiak, berriz, 25 euro balio ditu eta honako jaki eta edariak dakartza:

Larrarteko botila sagardo bi (0,75 litro)

Lizagasar zumoa (200 ml.)

Lizagasar poto bat marmelada

Arroyabe atuna (212 gr.)

Solomoa (100 gr.)

Urdaiazpikoa (100 gr.)

Txorizoa (100 gr.)

Eskaera egiteko formulario hau bete behar da eta eskatutakoa martxoaren 12an jaso ahalko da, Soraluzen bertan, udaletxean. Esakerak egiteko azkeneko eguna martxoaren 5a da.


Beste bizilagun horiek

Onartu beharra dugu gure bizimodua eta ditugun erreferentziak etengabe eta ezusteko norabidean aldatzen ari direla: atzo hala zena, gaur horrela da, eta bihar, auskalo. Ikusten eta bizitzen ari gara, edonon, sekula imajinatu ez genituenak posible izateaz gain, egunerokoan agertu zaizkigula eta gure balioen, iritzien eta abarren ipar bihurtu direla, gainera.

Denbora batetik hona, ohartzen hasia nintzen katuak eta txakurrak ugaritzen ari zirela nire inguruan, haientzako jantziak, hotelak, ileapaindegiak, klinikak, aulkitxoen eskaintzak eta abar zabaltzen ari zirela; era berean, denda handietan, gero eta espazio gehiago hartzen zutela maskotei eskainitako korridoreek.

Baina, egia esan, txakur eta katuen kontu hori, benetan, nire gogoeta gai bilakatu zuena, horma batean ikusi nuen iragarkia izan zen. Orritxo batean, telefono zenbaki baten ondoan, eskuz idatzita, zure txakurrak zaintzen ditut irakurri nuen —haurrak edota aitona-amonak zaintzeko, etxeko lanak egiteko eta beste, beren burua eskaintzen duten lagunek idatzitako iragarkien modukoa—. ‘Aiba, beste lanbide bat sortu da’, pentsatu nuen nire baitarako, txakur zaintzailearena. Ordutik, begirada jarria nuen, lehen baino gehiago, gai horretan.

Errenteria Herri Bizia udal aldizkariko 20. zenbakian, 2021eko abendukoan, hain zuzen, albiste bitxi bat irakurri nuen: Euskal Autonomia Erkidegoko Animalien Identifikaziorako Erregistro Orokorraren arabera, 2018ko abenduaren 31n 100 biztanleko 11 txakur baino gehiago zeuden Oreretan, 4.669 zehazki. Datuen arabera, Oreretan garai hartan zegoen txakur kopurua, 2021eko abenduaren 31an Iztietan, Ondartxon eta Olibeten bizi ziren pertsona kopuru adinakoa zen, ia. Bada zerbait!

Animalien erroldan zeuden haietatik guztietatik, 3.673 konpainiako txakurrak ziren, 748 ehiza-txakurrak, 225 pertsonen zaintza/defentsakoak, 20 artzain txakurrak, bi asistentziakoak eta beste batek beste lan batzuetan jarduten zuen. Beste era batera esanda, 100 biztanleko 11,7 txakur zeuden herrian.

Ez dut aurkitu katuen erregistrorik. Ingurua aztertuta, ordea, horiek ere ez direla gutxi izango ondorioztatu dut. Eta gure herriko katuez ari garela, Miauka, kaleko katutxoak laguntzeko elkartea aipatu behar.

Kopuruak ez dira nolanahikoak. Zaunka eta miauka, guau eta miau, hainbeste ugaritzen ari den beste bizidun horiekin herria partekatzea besterik ez zaigu gelditzen. Herri antolaketan, eta jendartearen antolaketan, bide batez, lekua egin behar diegu eta haien ongizatean arreta jarri.

Gaur den egunean, ohitzen hasiak gara garraio publikoa haiekin elkarbanatzen. Inor ez da dagoeneko harrituko txakur baten aldamenean bidaiatu behar badu. Niri tokatu zaidanagatik, batez ere, oraingoz, txakurrak dira, beren jabeekin batera, garraio publikoa erabiltzen dutenak. Dena esate aldera, zor dugu aipatzea, bidenabar, ez dudala sekula txakurren arteko liskarrik ikusi, jabearen alboan lasai samar bidaiatu dute. Bi hankeko zenbait bidaiari baino baketsuago.

Ia egunero bulegoa banatzen dugu Oskar-rekin. Egun horietan, lana eta familia bateragarritasuna dela medio, gure lankideak ez duelako txakurra norekin utzi, berekin ekartzen du lanera. Ohitu gara txakurra batera eta bestera ikustera. Han ibiltzen da denen artean, nork kaso egingo. Aitortu behar dizuet ni oraindik ez naizela ohitu «Oskar» entzuten dudanean txakur beltzaranari ari direla ikustera. Lantzean behin, lankideek txakurra esne mamitan itoko diotelakoan edo, nagusiak zera esaten dio: «Oskar, ez ahaztu txakurra zarela». Horrela, algara eta algara artean, ari zait egoera normaltzen.

Gure herrian haurrak baino gehiago ari dira ugaritzen txakurrak eta katuak. Eta joera bera zabaldu da beste lurralde eta nazio askotara. Jaiotze tasaren beherakada geldiezinak kezkatuta —haurrena, bai—, jostailu fabrika ezagunak txakur, katu eta bestelako maskotentzako jostailuak ekoizten hasi dira. Eta, hara non, merkatu handia topatu omen dute.

Lehengo eskemek ez digute balio, ez, gaur eguneko errealitateak irakurtzeko.


Alegian BerdinEkin jardunaldia egingo da

Kirola ardatz hartuta, bertan ematen diren jazarpen, sexismo, arrazakeria eta LGTBIfobiaren aurka egitea izango du helburu, hainbat jarduerekin.

Martxoaren 12an, Alegian, BerdinEkin izeneko jardunaldia egingo da kirola ardatz hartuta. Kirolean ematen diren jazarpen, sexismo, arrazakeria eta LGTBIfobiaren aurka posizionatu eta ariketa fisikoa eta kirol jarduerak berdintasunerako aukera gisan ulertzeko bidea egitea izango da egunaren helburua. Goiz osoan zehar jarduera ezberdinak egingo dira eremu ezberdinetan eta 13:00ean plazan egingo den ekitaldi batekin borobilduko da.

Ekitaldi hau Alegiako Hezkidetza mahaiak antolatu du. Mahai hori udalak, herriko ikastetxeetako guraso elkarteek, ikastetxe horietan berdintasunaren arloaz arduratzen diren irakasleek eta Eztanda talde feministak osatzen dute. Proiektuaren gidaritza Eiherak eraman du eta gaur goizean Alegiako udaletxeko pleno aretoan eman dituzte martxoaren 12rako antolatu denaren inguruko xehetasunak. Bertan, Unai Iraola zinegotziak, Kattalin Miner, Eiera kooperatibako kidea eta Rakel Garcia Alegiako Eskolako hezkidetza arduradunak hitz egin dute.

Hauek izango dira goizean zehar egingo dituzten jarduerak:

10:00-11:45. Binakako basket jaurtiketa eta hiruko txapelketa mistoa. Frontoian. 12 urtetik gora.

10:30-11:45. Ezagutu eta probatu kirol berriak!. Eskolan.

10:00-11:45. Neskengandik eta neskentzako futbol saioa futbol zelaian. 10 urtetik gora.

12:00. Nesken eskuzko pilota partida frontoian.

12:30. Helduentzako aerobic saioa plazan.

13:00. Herriko kirolariei eta sustatzaileei omenaldi sorpresa plazan.

Ekintza horietakoren batean izena eman nahi duenak alegiaberdinekin@gmail.com helbidera idatzita eman dezake.

Ekimenaren antolatzaile eta bultzatzaile diren erakundeek eta elkarteek, herritarrak Alegia BerdinEkin parte hartzera animatu nahi dituzte, jarduera ezberdinen bidez egun eder bat pasatzeko eta berdintasunerako bidean urratsak ematen jarraitzeko balioko duelako.


Bost positibo atzeman dituzte Lasarte-Orian asteburuan

Ostiralean, larunbatean eta igandean detektatutako bost positiboak zenbatuta, abenduaren 13ra arte 57 kutsatze atzeman dituzte Osakidetzako langileek Lasarte-Orian.

Astigarragan hamabost kasu atzeman dituzte asteburuan; Hernanin, sei; Lasarte-Orian, aipatu bezala, bost; Urnietan, lau; Andoainen, hiru; eta, Usurbilen, bi.

Eskualdeko udalerrietako inzidentzia tasak eremu gorritik urrun daude. Batzuenak baxuagoak dira besteenak baino, hala ere: gune horian –hau da, 100.000 biztanleko 299 kasu edo gutxiago azken hamalau egunetan, batez beste– daude guztiak, Astigarraga eta Lasarte-Oria izan ezik. Azken bi horiek eremu laranjan daude, baina horitik gertuago gorritik baino –azken eremu horretan sartzen dira 500 kasu edo gehiagoko inzidentzia tasa dutenak–.

EAEko hiru lurraldeetan 336 positibo detektatu dituzte abenduaren 13an, horietatik 115 Gipuzkoan. Kutsatzeak atzemateko igandean egin dituzten PCR proben eta antigenoen test azkarren positibotasun tasa %6,1ekoa izan da.


Gasteiz garbiago bat nahi duela adierazi du PSE-EEk

Espazio pribatuetako pintadak kentzea proposatu du Maider Etxebarri alkategaiak, beti ere jabeen eskariz eta baimenarekin.


Hilekoari buruzko ikastaroa eskainiko du otsailean Saioa Hernandezek Marienean

‘Hilekoa? Zer da hori?’ ikastaroa antolatu dute otsailean Marienea Basauriko Emakumeen Etxean. Ikastaroa 9 eta 11 urte bitarteko neskei dago zuzenduta, eta doakoa da (euskaraz). “Aldatu, dena aldatzen da. Gure gorputza etengabe aldatzen da; eta, nerabezaroa bezalako garaietan, aldaketak oso esanguratsuak dira. Ziklo menstrualari buruz hitz egingo dugu, etapa berri hori aztertzeko egiazkoa eta naturala den informazioa emanez”, diote Marieneatik.

Ikastaroa otsailaren 9an eta 16an izango da 17:30etik 19:00etara, eta Saioa Hernandezek emango du. Interesdunek izena eman behar dute 946 124 100 telefono zenbakira deituta, marienea@basauri.eus helbide elektronikora idatzita edota esteka honen bitartez.


XIII. Aresketa Txapelketa

Aresketa Klubak antolatzen duen gimnasia erritmikoko txapelketa.


Irudietan: San Prudentzio jaiak 2018

Getariako auzoan egun polita ari dira igarotzen larunbatean, egun osoko egitarauarekin

Atzo, ostirala, hazi zituzten festak San Prudentzio auzoan, Getarian. Iluntzean mus txapelketa jokatu zuten 26 bikotek, eta txapela Aizarnazabal aldera joan zen, Gari eta Axier bikoteak irabazi baitzuen. Bigarren Gorri eta Aitzol getariarrak izan ziren. Gaur, berriz, egun osoko jaia ari dira ospatzen. Herri kirolak izan dituzte aurrena, eta jarraian Gure Txeruko dantzari txikien emanaldia. Herri bazkaria prestatu bitartean, Supituki taldearen eskutik umeentzako ikuskizuna egon da elizan. Bazkaria, berriz, jendetsua, txartel guztiak saldu baitituzte: 90. Jatekoa, berezia: zurrukutuna eta zikiratua burruntzian erreta. Arratsaldean, 19:00etan La Jodederarekin kontzertua dago, eta haren lagungarri Mojito Festa antolatu dute. Berezia, hori ere, "nafar erara" omen da eta.

Festa eta aldarrikapena Giro goxoa eta umore ona aurkitu daitezke gaur auzoan, baina aldarrikapenak ere badu bere tokia. Izan ere, udalak jarritako karpako horman ondorengo mezua irakur daiteke: Hemen gaude mendi aldean, erabaki nahi degu!. Esanahiaz galdetuta, antolatzaileek erantzun dute alde batetik La Jodederaren abesti bateko letra dela, eta bestetik, auzotarren eskaera bat ere badela. Izan ere, auzoari eragiten dioten edo eragin diezaioketen gaietan hitza eta erabakia eduki nahi dituzte. Hain zuzen, duela bost urte sortu zuten auzoan SPL San Prudentzioren Lagunak taldea. Berak antolatzen ditu festak, baina horrez gain, urtean zehar hainbat ekitaldi egiten ditu, besteak beste, hitzaldiak antolatzen ditu. Auzoa bizirik mantentzea da helburuetako bat. [flickr_set id="72157693063576432"]


Errusiako tropek Kherson abandonatu izanak mesfidantza sortu du ukrainarren artean

EITB Mediak kontsultatutako Ukrainako militar eta politikariak kontu handiarekin hartu beharreko albistea dela diote, lehen ere Errusiak horrela jokatu duelako.


Donostiako mugikortasun plana, auzitan

Irizpideen arabera, hiria ixten dute erdiguneko parkingak betetzen direnean eta kaleak autoz josirik daudenean, baina egoerak ez du onera egiten


Disko berria zuzenean aurkezteko "desiratzen" dago Libertad Condicional taldea

Arrasateko punk-rock talde gazteak 'Errautsetatik berpizten' diskoa labetik atera berri du asteon, bideoklip eta guzti. Tabernak zabaldu bitartean, zuzenean eurengana jo dezake lan horren emaitza entzun nahi duenak

Bost urteko ibilbidearen ostean, bigarren lan luzea kaleratu du Libertad Condicional musika taldea osatzen duen laukoteak. Hori entzunda, zail egiten da gazte hauek 19 urte dituztela sinistea, baina hala da. XX. mende ostean jaio baziren ere, orduko punk-rock taldeetatik edan dute txikitatik, eta euren estiloaren berri daukanak igar dezake hori. Gari Arsuaga bateriajoleak ez du ezkutatzen "Hertzainak, Cicatriz, Rip eta Eskorbuto" taldeen bertsioak jotzen hasi zirela, ondoren euren kantu propioak konposatzen hasteko. "2019an grabatu genuen lehen lana, Legazpiko Subeltza estudioan, eta iazko udan aritu ginen kontzertuz kontzertu lana aurkezten", bota du Arsuagak.

Hastapenengatik galdetuta, hauxe dio: "Nire hiru taldekideak, Julen Errasti, Urko Perez eta Peru Atxa, klase berean zeudela-eta, musikarako antzeko gustu eta grina zeukatela ohartu ziren; beraz, taldea osatzeko abenturan murgiltzeko erabakia hartu zuten. Bateria-jolea behar zutenez, nigana etorri ziren, eta halaxe hasi ginen laurok batera entseatzen". Lehenengo kontzertuak auzoetan eskaini zituzten: "Hasieran, bertsioekin soilik, eta ondoren, gure kantuekin". Herritik eta bailaratik kanpo ere aritu izan dira: "Gure ingurukoak ez ezik, beste zona batzuetako zaleak eta lagunak ezagutzeko plazera izan dugu".

Kontzertuak egiteko garai zailak diren honetan, "gogotsu" daude euren "abesti berriak zuzenean defendatzen hasteko". Oraindik ez dute ezer zehaztu, ordea. "Ate batzuk jo ditugu, emanaldia eskaini nahi dugula adieraziz, baina momentu honetan zaila da horrelako ekitaldi bat lotzea, eta guztiok gaude itxaroten", aipatu du taldeko bateria-joleak.

Kantuen artean, balada bat

"Lehenengo diskoko estiloa mantenduz, baina, berritasunei paso emanda, familiari eta, bereziki, gurasoei eskainitako balada goxo bat" ere badago Errautsetatik berpizten diskoan. Oiartzungo Ugaldetxoko eskolan grabatu dute, udan, Rebel Noise taldekoen presentzian: "Gure lagunak dira, eurak ere musika munduan sartuta gaude, eta gurekin estudiora etortzeko gonbidapena egin genien, poliki-poliki esperientzia hartzen joan daitezen". Rebel Noiseko Andoni Agirre gitarra-joleak ere parte hartu du kantu baten grabaketan.

Tabernetan eta kontzertuetan, oraingoz, ezingo dute diskoa salgai jarri, baina nahi duenak libertadcondicional50@gmail.com helbidean eskatu dezake, baita instagramen ere.


Tximistxharri enpresak egingo ditu Hegoaldeko pabilioien eraisketak

400 ibilgailu ingururi lekua emango dien aparkaleku eremu bat prestatuko dute bertan.

Lehiaketa behin lizitaziora atera ondoren, Zarauzko Udalak Tximistxharri SL enpresari adjudikatu dio Araba eta Bizkaia kaleen artean kokatuta dauden pabiloi industrialak eraisteko lanak, bertan 400 inguru ibilgailurentzako aparkaleku eremua prestatzeko.

Aparkalekuaren kokalekuan Hegoalde eremuan egongo da, Construcciones Metalicas Arregi eta Manufacturas Zarautz pabiloien industria-aurriak dauden tokietan. Hain zuzen ere, enpresa esleipendunak eraisketa eta garbiketa lanak egingo ditu, eta bere kontratua 227.143,62 eurokoa (187.722,00 euro + 39.421,62 euro BEZ) izango da.


Sorotan Bele gogoan, Gorka Sarriegi abeslariaren urtebetetze egunean

48 urte bete ditu gaur Sorotan Bele taldeko Gorka Sarriegi abeslariak. Urtebetetze eguna behar bezala ospatzeko, rock-folk musika taldearen hastapenak ekarri ditugu gogora.

1973ko irailaren 9an jaio zen Gorka Sarriegi musikaria. Batez ere, Sorotan Bele taldean egindako lanagatik ezagutzen duguna; eta 48 urte bete berri dituen honetan, taldeko lehen albumetako abestiak berreskuratu ditugu.

Sorotan Bele talde mitikoak Maketa Lehiaketa irabazi zuen 1992. urtean, Txomin Artolaren etxean grabatutako maketa bati esker, eta, geroztik, taldea desegin arte abeslari gisa kontzertuz kontzertu aritu zen Gorka Sarriegi.

Gerora, bere bakarkako diskoa ere kaleratu duen arren, "Dida"n lehen albumetako abestiak gogora ekarriz zoriondu dugu Sarriegi.


Etxebizitzaren arazoari autodefentsarekin erantzunez

Urteak dira etxebizitzaren arazoa endemiko bihurtu dela gurean. Prezioen gorakadei eta langile klaseak oinarrizko beharrizanak bermatzeko duen zailtasun geroz eta handiagoei krisi koiunturalen (energetikoa, kasu) eragin beti negatiboa gehitu behar zaie, eta ez dirudi egoera hoberantza doanik.

Beste behin, langile klasea da egoera hau gehien sufritzen duena, berau baita bizi proiektu bat aurrera eramateko hain funtsezkoa duen bizilekua lortzeko ezintasun hain handiak dituena; eta lortzekotan, bizitza osoa lan geroz eta prekariogoei lotuta eman beharko duena banku batek kapital irabaziak izateko erabiliko duen hipoteka bidegabe bat ordainduz.

Arazo honen aurrean hainbat dira "merkatu inmobiliarioaren interbentzioa” eskatzen dutenak. Gobernatzen gaituzten instituzio burgesek halako interes edota sikiera gaitasunik izango balute bezala! Argi baina argiago geratu da milaka milioi euro mugitzen dituen higiezinen merkatua edozein botere politikoren kontroletik kanpo dagoela. Are gehiago, halako merkatuak dira gure eguneroko politikak baldintzatzen dituztenak, komunikabideak gezur eta difamazioz kontaminatzen dituztenak (okupazio mugimenduaren aurkako azken oldarraldia ikusi besterik ez dago).

Gaia jorratzeko eta langile autodefentsaren kontzeptuan sakontzeko Buruntzaldeako Etxebizitza Sindikatuaren aurkezpen ekitaldia egingo dugu, abenduaren 16an Biterin, 18:30ean.

Ez delako arazoaren identifikazio zuzenik izango etxebizitzak sistema kapitalistan duen funtzioa errotik aztertzen ez bada. Ez delako konponbiderik etorriko instituzioen mezu antzu eta neurri are antzuagoen partetik. Eta ez delako kalitatezkoa, doakoa eta unibertsala den etxebizitzarik izango Euskal Estatu Sozialista baten eraikuntzarekin ez bada.

Olaia Ruiz Guiral

Buruntzaldeako Kontseilu Sozialista


Positibotasuna % 5,9ra jaitsi da 921 kasurekin, baina ospitaleko presioa igo egin da

Positibotasun tasa ia puntu bat jaitsi da azken orduetan, eta intzidentzia-tasa metatua eta oinarrizko ugalketa kopurua jaitsi egin dira.

Covid-19aren pandemiak 921 positibo berri utzi ditu azken orduetan Euskadin, aurreko egunean baino 99 gutxiago, eta positibotasun tasak hobera egin du, ia puntu bat jaitsi baita. Hala ere, ospitaleetako presioa oso handia da oraindik, 95 ospitaleratze berri izan baitira eta 162 pertsona daude zainketa intentsiboetako unitateetan, bigarren olatuko gaixo kritikoen kopururik altuena.

Osasun Sailak jakitera eman duenez, 15.486 proba egin zituzten ostegun honetan (aurreko egunean baino 403 gehiago), eta horietatik 921ek positibo eman zuten; kutsatze tasa % 5,9koa izan zen, eta asteazkenean 6,8koa.

Positibo berri gehienak Bizkaian erregistratu dituzte berriro, baina behera egiten jarraitzen dute: 479 kutsatze berri, aurreko egunean baino 75 gutxiago; Gipuzkoan 281 positibo berri (aurreko egunean baino 39 gutxiago) eta Araban 151 kasu berri, asteazkenean baino zazpi gehiago. Halaber, Euskaditik kanpo bizi diren pertsonei dagozkien beste hamar kasu zenbatu dituzte, hau da, bi gutxiago.

Ospitaleko presioa pandemiaren bilakaeraren puntu negatiboa da berriz ere, eta gora egin du aurreko egunekin alderatuta; izan ere, ostegun honetan 736 pertsona ospitaleratuta daude, asteazkenean baino zazpi gehiago, eta zainketa intentsiboetako unitateetako gaixoen kopuruak gora egi du berriro, 162 gaixo larri (sei gehiago).Gela arruntetan, berriz, 95 ospitaleratze berri egon ziren (11 gehiago), eta 574 pertsona daude horietan, hau da, aurreko egunean baino bat gehiago.

Hamalau eguneko intzidentzia-tasa metatuak aldeko bilakaera izaten jarraitzen du: 100.000 biztanleko 664,1 kasu zeuden asteazkenean, eta 654,22, berriz, ostegun honetan, aurreko egunean baino hamar puntu gutxiago, hain zuzen.

Adierazle hori jaitsi egin da Bizkaian (703 izatetik 689,09 izatera) eta Araban (653,5 izatetik 646,56 izatera). Gipuzkoan, intzidentzia metatua 587,1 izatetik 581,85 izatera igaro da.

Hiriburuetan, Bilbon (776,3) eta Gasteizen (658,6) hobetu zen eragina, baina, tasa horrek okerrera egin zuen Donostian, 579,5 kasu izan baitziren.

Beste datu positibo bat da oinarrizko ugalketa kopurua, gaixo batek zenbat pertsona kutsa ditzakeen adierazten duena, berriz ere jaitsi zela atzo, eta 0,91n kokatu zela (0,95 aurreko egunean), iragan abenduaren 28tik izandako baliorik txikiena. Adierazle hori, positibotasun tasarekin eta zainketa intentsiboetako unitateen okupazioarekin batera, pandemiaren hedapenaren kontrol-maila zehazten dutenetako bat da.

5.000 biztanletik gorako udalerriei dagokienez, autonomia-erkidego osoan 51k dituzte 500 kasu baino gehiago pilatuta hamalau egunetan, hau da, atzo baino bi gehiago.

Pandemiak ikastetxeetan duen eraginari dagokionez, Gasteizko Judimendi haur eta lehen hezkuntzako zentroak ateak ireki ditu ostiral honetan, eta, beraz, une honetan ez dago ikastetxerik erabat itxita.

Hala ere, handitu egin da EAEko hezkuntza-sarean covidaren eragina; izan ere, 144 gela itxita daude koronabirus kasuengatik, atzo baino 20 gehiago, hau da, 17.554 eskolen % 1,44, bi urtetik unibertsitatez kanpoko hezkuntzara arte.

Koronabirus kasuren bat izan duten ikastetxeen kopuruak ere gora egin du atzokoarekin alderatuta, 129 izatetik 144 izatera igaro baitira.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


Tropela Hondartzan ekitaldia, irudietan

Tropela elkarteak antolatuta, ziklistatxo eta kaniken lasterketak jokatu dituzte Zarauzko hondartzan.

Adin guztietako herritarrak bildu dira Galtxagorri elkartearen parean, Tropela Hondartzan ekitaldian parte hartzeko. Goizean zirkuiituak prestatu ondoren, ziklistatxoen lasterketak jokatu dituzte, kaniken laguntzarekin. Txapelketaz gain, «lehengo txirrindularitzaren erakusleiho» gisa, erakusketa atondu dute malekoian. Bertan, eskuz margotutako berunezko ziklistatxoak; kromoak; aldizkariak; garai bateko Karpy ziklista taldearen materiala; kromoak; Juan Mari Tolinen argazkiak eta bestelako materiala dago ikusgai. [flickr_set id="72157669407729492"]


Aske utzi dituzte Bilboko istiluetan atxilotutako sei pertsonak

Istiluak etxeratze-aginduaren eta maskara erabiltzearen aurka zandako mobilizazio batean gertatu ziren. Lehendakariak salatu du istilu horiek ere "terrorismoa" direla.

Ostegun gauean Bilboko erdigunean izandako istiluetan atxilotutako sei pertsonak aske utzi dituzte. Horietako bat atzo geratu zen libre, adingabea delako, eta, gainerakoak, gaur utzi dituzte aske, epailearen aurrean eraman eta gero. Desordenak eta agintaritzaren aurkako atentatua egitea eta koronabirusaren aurkako neurriak urratzea egotzi diete.

Hain zuzen ere, etxeratze-aginduaren eta maskara erabiltzearen aurka izandako mobilizazio batean gertatutako istiluetan atxilotu zituzten seiak.

ETBk jakin izan duenez, atxilotuetako lauk aurrekariak dituzte, istiluengatik edota indarkeria matxistagatik.

Istilu horien ondorioz, beste hiru pertsona daude ikerketapean, desordena publikoak egotzita.

COVID-19aren pandemiari aurre egiteko Eusko Jaurlaritzak ezarritako neurri murriztaileen aurkako elkarretaratzea 21:30ean abiatu zen Indautxu plazan. Deialdia sare sozialen bidez egin dute, baina ez zegoen aurretik jakinarazita, Ertzaintzak Radio Euskadiri jakinarazi dionez.

Ertzaintza bertaratuzenean istiluak hasi ziren eta manifestariak inguruko kaleetan barrena abiatu ziren, bidean topatutako zabor-ontziei su emanez. 20 bat kontainer kiskali zituzten.

Hainbat manifestarik jarrera "erasokorra" erakutsi zutela esan du Segurtasun Sailak. Ertzaintzak sei pertsona atxilotu zituen.

Istiluak 23:30 inguruan amaitu ziren Bilbon erdigunean, baina Ertzaintzak ingurua zaintzen jarraitu zuen gau osoan.

Bart gaueko gertaerak ere "terrorismoa dira", Urkulluren ustez

Iñigo Urkullu lehendakariak salatu duenez, bart gaueko gertaerak ere "terrorismoa dira, herritarren osasunari eta ongizateari eraso egitea terrorismoa delako". Hori horrela, "erabat" gaitzetsi du jazotakoa.

Josu Erkoreka Jaurlaritzako Segurtasun sailburuak hedabideen aurrean gaur adierazi duenez, Ertzaintza Bilboko protestan parte hartu zutenen ''profila'' ikertzen ari da:

Bilboko istiluetan parte hartu dutenen "profila" ikertzen ari da Ertzaintza, horietako batzuek antzeko gertakariengatik "aurrekariak" dituztelako. Gainera, Josu Erkoreka Eusko Jaurlaritzako Segurtasun sailburuak azaldu duenez, mobilizazioko irudiak berehala zabaldu ziren sare sozialetan eta "ez hain justu ezker abertzaleari lotutako" profiletan.

Josu Erkorekak Eusko Legebiltzarrera iristean hedabideen aurrean egindako adierazpenetan esan duenez, istilu horiengatik atxilotutako sei lagunei desordena publikoa egotzi diete.

Gainera, ez omen dirudi pertsona horiek erakunde politiko batekin "lotura zuzena" dutenik. "Ez dirudi lotura hori dagoenik", gaineratu du sailburuak. Nolanahi ere, azpimarratu du protesta barrutik grabatutako bideo batzuk "berehala" agertu direla sare sozialetan, eta ez direla "hain zuzen ere" ezker abertzaleari lotutako profilak.

Dena dela, Ertzaintzak parte-hartzaileen profila eta mobilizazioaren "zentzua" aztertu behar dituela nabarmendu du.

30.000 euroko kalteak

Azkenik, Juan Mari Aburto Bilboko alkateak esan du atzo Indautxu plazan gertatutakoa "delinkuentzia hutsa" dela, "onartezina da", erantsi du. Manifestariek dozenaka edukiontzi erre zituzten eta kalteak eragin hainbat ibilgailutan. Aburtoren esanetan, 30.000 eurokoak dira kalteak.

Alkateak argitu duenez, "atxilotutako batzuk ez dira bilbotarrak, Bilbora etorri dira delituak egitera, eta euren profilari buruz esan dezakegu batzuk gaizkileak direla".

Aburto: "Atxilotutako batzuk ez dira bilbotarrak, Bilbora etorri dira delituak egitera"

Era berean, azaldu du ikerketa "zabalik" dagoela, eta istiluen "irudi asko" dituztenez, litekeena dela "atxiloketa gehiago egitea".

sdff

Beste deialdi bat larunbat honetan

Negazionista talde honek beste protesta deialdi bat egin du larunbat honetarako Bilbon. Deialdi hori, atzokoa bezalaxe, sare sozialen bitartez zabaltzen ari dira, eta leku eta ordu berean egiteko asmoa dute, hau da, 23:30ean Indautxu Plazan, Europa Pressek Ertzaintzako iturrietan oinarrituta zabaldu duenez.

Gaueko aisialdiarekin lotutako jendea omen da talde antolatzailea, jarrera "oldarkorra" izan ohi duena.


Kaxakadak, Greziako errefuxiatuei bidaltzeko

Hotz Legazpi elkartea «hunkituta» dago larunbat goizean Azokan eta Hegialden egindako elikagai eta neguko oinetako bilketaren emaitzarekin. «Bakoitzak jarri duzuen aletxoarekin uzta bikaina lortu dugu», argitaratu zuen arratsaldean Facebook-en herriari eskerrak emateko. «Gurekin lanean egon zaretenei, zuen dohaintza eskaini duzuenei, guregana hurbildu zaretenei, jasotakoa garraiatzen lagundu duzuenei… mila, mila esker, bihotz-bihotzez».

Legazpiarren elkartasunak zenbaki hauek utzi ditu: 65 kaxa bete janari eta 148 kaxakada neguko oin?etako. Greziako Lesbos uhartean eta Atenasen dauden errefuxiatuen kanpalekuetara bidaliko dituzte orain, han lanean ari diren Zaporeak eta Red SOS Refugiados erakundeen bitartez. «Greziatik iritsi den eskaerari aurre egin diogu».

Hain zuzen, horixe nabarmendu nahi dute Hotz Legazpiko kideek, larunbatean jasotakoa handik, Greziatik, iritsitako beharren zerrendari aurre egiteko dela, «nahiz eta guri hemendik iruditu beste gauza batzuk ere ondo etorriko zaiela».

Dirua ere bildu zuten larunbatean itsulapikoetan, eta Rural Kutxan irekita duten kontuaren zenbakia ere banatu zuten: ES69 3008 0210 10 3303307719. Diru hori garraioaren kostua ordaintzeko izango da.

Senegaldarrei laguntza

Beste erabilera bat ere izango du Hotz Legazpiren kontuan sartzen den diruak. Izan ere, elkarte horrek badu beste elkartasun proiektu bat esku artean, eta horretara ere bideratuko da legazpiarren ekarpen ekonomikoa. Herrian bizi diren lau senegaldarren formakuntzan laguntzea da helburua, Omar Lo, Ngagne Ngiaye eta Ngagne Diop biltegiratze eta logistika ikastaro batean ari dira parte hartzen Tolosan, eta Mor Mbathie Urretxun dabil, Leire Santillanen Ur Lantokian, patroigintza industriala ikasten.

Mor joskina da eta azken hilabeteetan alboratuta du kaleko salmenta, baina bere hiru kideek horrekin ateratzen dute bizimodua. Orain, ikasten ari direnean ezin dute lan egin eta diru sarrera gutxiago dute. Horretarako da, hain zuzen, Hotz Legazpik eskatzen duen laguntza, ikasten ari direnean irabazten ez dutena konpentsatzeko, eta formakuntza zentrora joateko bidaiak ordaintzeko.


Inauteriak - Udal Musika Bandaren Kontzertua

Tolosako Udal Musika Bandaren 2020ko Pregoi Kontzertua.


Pailazoen emanaldia: "Olentzero eta natura berria"

Sarrera, 1 euro.